Jabuli 52
1In twon oteka, piŋo inyatte pi gin marac ma itimo
i kom jo ma ŋeyo Lubaŋa?
2Ipiro lok me tyeko jo mukene woko dyeceŋ jwi.
Lebi bit calo lyedi, imaro loko lok goba.
3Imaro timo gin marac makato timo gin maber,
dok imaro loko lok goba makato loko lok ada.
4Imaro miyo arem i kom dano ki lok maraco ma iloko,
in dano ma lagoba.
5Ento Lubaŋa biŋinyi woko piny matwal;
en bimaki ci ywayi woko ki i kemani;
biputi woko ki i lobo pa jo makwo.
6Jo ma kitgi atir bineno ci gibedo ki lworo,
gibinyere kun giwacci,
7"Nen, man aye dano ma onoŋo pe mito riŋo ka larre bot Lubaŋa,
ento obedo ka geno lwak lonyone madwoŋ-ŋi,
dok ogeno ni limme aye kalarrene!"
8Ento an abedo macalo yat jeituni mujany ma tye i ot pa Lubaŋa.
Abedo ma ageno mar pa Lubaŋa ma pe lokke nakanaka.
9Abipwoyi nakanaka,
pien doŋ ityeko tiyo man.
Nyiŋi ber, abibedo ka tucone i nyim joni ma giŋeyi,


Wel 19
Buru roya makwar
1Rwot owaco bot Moses ki Aron ni, 2"Man en cik ma an Rwot aye aciko: Cik jo Icrael ni gukel boti roya makwar maberre ma kome pe ki mwonyo, ma peya gitiyo kwede me pur. 3Ibimiyo bot ajwaka Eleajar ci gibitero woko i ŋe gony, ka doŋ gibineko i nyim Eleajar. 4Ajwaka Eleajar bigwelo remone ki lwet ciŋe, ci kiro remone tyen abiro mukemo nyim kema me rwatte. 5Gibiwaŋo kom roya woko ma kun en neno; pyene ki riŋone ki remone ki cete, gibiwaŋone ducu. 6Dok ajwaka bikwanyo yat cedar ki anyero ki uci makwar ci bibologi i dye mac ma waŋo riŋo roya-ni. 7Ka dok ajwaka bilwoko boŋŋine ki pii, lwoko kome ki pii, ka doŋ lacen bidok i gony; ci ajwaka bibedo keni nio wa otyeno. 8Ŋat ma onoŋo owaŋo roya-ni bene bilwoko boŋŋine, lwoko kome ki pii, ci bibedo keni nio wa otyeno. 9-Ci dano mo ma olony, ma pe kome ki keni aye bijobo buru roya-ni, ci biketo i kabedo mo ma olony, woko ki i ŋe gony, Gibikano pi lwak jo Icrael pi yubo pii me lwoko kwer; meno gitimo pi kwanyo bal. 10Ŋat ma ojobo buru bene bilwoko boŋŋine ci bedo keni nio wa otyeno. Man bibedo cik matwal bot jo Icrael ki bot Lurok ma bedo i kingi.
Ŋat ma odoko keni pi gudo kom dano muto
11"Ŋat ma ogudo kom dano mo ma oto bibedo keni pi nino abiro. 12Bilonynye kekene i ki pii me lwoko kwer i nino me adekke ki i nino me abiro miyo bibedo ma olony. Ento ka pe olonnye kekene i nino me adekke ki i nino me abiro, ci pe doŋ bibedo ma olony. 13Dano mo-ni ma ogudo kom dano muto, ce pe olonnye kekene, noŋo obalo kema pa Rwot, omiyo odoko keni. Dano meno waŋe birwenyo woko ki i kin jo Icrael. En bedo keni pien pii me lwoko kwer peya gionyo i kome, miyo keni mere pud tye i kome.
14"Ka dano oto i kemawu mo cik tye kit man: dano acel acel ma donyo i kema meno, ki dano ducu ma gubedo iye ka dano-nu oto, gibibedo keni pi nino abiro. 15Dok agulu nyo atabo-gu ducu ma i kema ma pe giumo wigi bedo keni. 16Dano mo ka tye i tim ce ogudo kom dano ma gineko ki pala Lucwan, nyo kom dano mo ma oto kene, nyo cogo dano mo, nyo lyel ma giyiko iye dano, bibedo keni pi nino abiro. 17Pi lonyo dano ma odoko keni kit meno gibikwanyo buru mo i kom buru roya ma yam gineko me kwanyo bal, gibiketo i otako, ci gimedo iye pii ma mol. 18Dano mo ma olony bikwanyo anyero ci luto i pii-nu, kiro i kom kema ki i kom jami ducu ma tye iye, ki i kom dano ducu ma onoŋo gitye kenyo. Gibitimo kumeno bene pi ŋat ma ogudo cogo-ni nyo ma ogudo kom dano ma gineko nyo ma oto kene, nyo ma ogudo lyel ma giyiko iye dano. 19Dano ma olony bikiro pii meno i kom dano ma keni i nino me adekke ki i nino me abiro, En bilonyo dano ma keni-ni i nino me abirone, dok dano-nu bilwoko boŋŋine, lwoko kome ki pii, ci otyeno noŋo en doŋ olony.
20"Ento ka dano mo onoŋo tye keni, ce pe olonnye kekene, dano meno waŋe birwenyo woko ki i dye lwak pa Lubaŋa, pien noŋo obalo kabedo maleŋ pa Rwot omiyo odoko keni, En bedo keni pien pii me lwoko kwer noŋo pe gionyo i kome. 21Meno bibedo cik botwu matwal. Ŋat ma okiro pii me lwoko kwer bilwoko boŋŋine; ki ŋat mo ma ogudo pii me lwoko kwer bibedo keni nio wa otyeno. 22Gin ducu ma dano ma keni-ni ogudo bibedo keni; ŋat ma ogudo jami-nu bene bibedo keni nio wa otyeno."


Yubu 32
Acakki lok pa Eliu
1Jo meno adek guweko gamo dog Yu bu pien en ŋeyo ki i cwinye kene ni lokke tye atir. 2Lacen Eliu wod pa Barakel ma jo Buj, me doggola pa Ram, ocako jul. En onoŋo okeco i kom Yubu pien otamo ni en aye lokke tye atir, pe Lubaŋa. 3Okeco bene i kom lurem Yubu adek-ki, pien pe gunoŋo lagam mo, kadi bed ceŋ gutito ni Yubu aye oroco. 4Eliu okuro ka jo-nu gitye ka lok ki Yubu, pien onoŋo gin doŋ guteggi makato en. 5Ento ka en oneno ni gamo dog Yubu oloyo jo-nu adek-ki kiniga ocako make.
6Eliu wod pa Barakel ma jo Buj ocako waco ni meno,
"An pud latin, wun doŋ wuteggi;
pi meno nanen abedo ki lworo,
pe atwero diyo cwinya
wek atit botwu gin ma aŋeyo.
7Ceŋ atamo ni, 'Wek dito aye oloki,
wek lwak mwaka onyut ryeko.'
8Ento cwiny ma tye i i dano,
yweyo pa Won Twer Ducu,
aye gin ma miyo dano niaŋ i lok mo.
9Enno pe ni ludito aye giryek,
nyo ni jo muteggi giŋeyo gin ma tye atir.
10Pi meno awacci, 'Wuwiny lokka;
wek an bene anyut tamma.'
11"Nen, ceŋ abedo ka kuro lok ma wubiwaco,
aciko ita wek awiny ryeko ma wubedo ka lokone,
kun wuyenyo kit lok ma myero wuwaci.
12Onoŋo aketo cwinya ka winyo lokwu,
ci nen, onoŋo pe tye ŋat mo i kinwu muloyo Yubu,
nyo ma ogamo lokke.
13Wugwokke, wuwek waco ni, 'Wan
doŋ walimo ryeko.'
Lubaŋa aye twero loye, pe dano.
14Lokke ceŋ pe okemo an,
ci pe abigamo doge ki kit lok macalo mewu-ni:
15Doggi otwo woko, pe doŋ gugamo doge,
pien pe gitye ki lok mo ma myero guwaci.
16An myero akur pierr gin pe giloko,
pien gin ducu gucuŋ acuŋa, ma pe doŋ gigamo lok mo?
17An ki tuŋ bota abigamo;
dok abinyuto tamma bene.
18Pien atye ki lwak lok mapol, cwinya tye ka ruya ki iiya.
19Nen, cwinya tye macalo kono ma giumo wiye woko,
calo kicaa kono yino manyen ma mito yec.
20Myero aloki, wek aywe maber;
myero olo aŋam doga, agam lokke.
21Pe abidworo kor dano mo,
pe abikoro dano mo bene.
22Pe aŋeyo ki r me koro, dano;
kono atemo, kono Lacwec otugi neka woko cut."


Luŋolkop 2
Lok pa lamalaika pa Rwot i Bokim
1Lamaika pa Rwot oa ki i Gilgal ocito i Bokim, ci owacci, "Yam akwanyowu ki i Ejipt, ci akelowu wa i lobo ma yam akwoŋo pire ni abimiyo bot kwarowu. Yam awacci, 'Pe abituro gicikkena kwedwu matwal, 2-wun bene pe wuket gicikke mo i kinwu ki jo ma gibedo i lobo man. Wubimuko keno jogigi woko.' Ento wun pe wulubo cikka Man doŋ wutimo aŋo? 3Kombeddi doŋ awaco ni, pe doŋ abiryemogi woko ki i nyimwu; gibidoko lumonewu, ki lubaŋagi bibedo owic me makowu." 4Ka lamalaika pa Rwot oloko lok meno bot jo Icrael ducu, jo Icrael guwo ki koko. 5Gucako nyig kabedonu ni Bokim ci gutumo gitum bot Rwot kunnu.
To pa Yocwa
(Yoc 24.29-31)
6Ka Yocwa ociko lwak ci guket woko kun ŋat acel acel ocito i lobo ma ginaleyane ka camone. 7Jo Icrael gutiyo bot Rwot i kare pa Yocwa ducu ki i kare pa ludoŋo ducu ma yam gudoŋ ka Yocwa doŋ oto, gin jo ma guneno tic madito ducu ma yam Rwot otiyo pi jo Icrael. 8Yocwa wod pa Nun ma latic pa Rwot oto woko ma noŋo mwaka me ditte oromo miya acel ki apar. 9-Guyiko kome i lobone kikome, i ginaleya ma yam gimiyo bote i Timnat-kerec i lobo godi pa jo Epraim i ŋet got Gaac, yo tuŋ acam. 10Ci yalwak meno ducu guto, gudok bot kwarogi, ka dok yalwak mukene olubogi ma pe gigeyo Rwot, kadi tic ma yam en otiyo pi jo Icrael.
Jo Icrael guweko woro Rwot
11Jo Icrael gucako timo gin ma nen marac i wag Rwot pi woro jogi ma nyiŋgi Baal. 12Gubwoto Rwot Lubaŋa pa kwarogi woko, ma yam okwanyogi ki i lobo Ejipt, ci gucako lubo kor lubaŋa mukene ki i kin lwak lubaŋa pa rok mapatpat ma orumogi dyere-ni; guryebbe i nyimgi, gumiyo kiniga omako Rwot.; 13Gubwoto Rwot woko, guworo jogi Baal mapatpat ki jogi ma mon-gu. 14Pienno kiniga omako Rwot i kom jo Icrael ci omiyogi i ciŋ Iuyak-jamigi, ma gubedo ka yako jamigi, Dok omiyogi woko i te twero pa lumerokgi ma orumogi dyere, omiyo pe doŋ gitwero cuŋ i nyim lumerokgi. 15Ka ma gicito iye ducu i kare-nu, ciŋ Rwot onoŋo tye i komgi likiŋ pi timogi rac, kit ma yam Rwot owaco-ni, kun lubo kit ma Rwot onoŋo okwoŋo botgi; ci piny orem kwedgi woko.
Tic pa luŋolkop
16Rwot ocako keto luŋolkop ma gularo jo Icrael ki i twero pa jo ma yam giyako jamigi-ni. 17Ento pe guworo dog luŋolkopgi; gubedo ka woro lubaŋa mogo mukene ki tim kwele kwele ki ryebbe i nyimgi, Gulokke gubarre woko oyot ki i yo ma yam kwarogi gulubo. Kwarogi onoŋo yam gulubo cik pa Rwot, ento gin pe gulubo cikke. 18I kare ducu ma Rwot omiyo botgi Laŋolkop mo, ci Rwot obedo ki laŋolkop meno; obedo ka larogi ki i ciŋ lumerokgi pi kare pa Laŋolkop meno ducu. Kica yam mako Rwot i komgi kare ki kare ka gicur i kom jo ma unogi kun gidiyogi ki tek. 19Ento ka laŋolkop mo oto woko, ci gitarre, gidok cen ka timo tim maraco makato kwarogi ducu, kun gilubo kor lubaŋa mogo mukene, giworogi kun giryebbe piny i nyimgi; pe gibwoto timgi mo, kadi wa kit ducu ma gibedo ka lubo pi nwaŋ ŋutgi-ni. 20Mumiyo kiniga omako Rwot i kom jo Icrael, ci owacci, "Jo man guturo gicikkena ma yam acikke kwede ki kwarogi, dok gukwero woro doga. 21Pi meno cakke tin an pe doŋ abiryemo rok mo woko ki i nyimgi ma i kin lwak rok mapatpat ma yam Yocwa oto oweko-ni, 22wek atem ki cwiny jo Icrael, anen ka gibigwokke kun gilubo yo pa Rwot macalo kwarogi yam gugwokke iye, nyo pe." 23Kit meno Rwot oweko rok meno ducu gubedo, pe oryemogi woko ducu lawaŋacel, dok pe omiyogi i te twero pa Yocwa.


Jeremia 44:12
12Doŋ pi jo Juda ma onoŋo gumoko tamgi me cito me bedo i Ejipt, gin ducu gibinekogi woko, Gin ducu cakke i kom jo matino o kwede i kom jo madito, gibito i lobo Ejipt, i lweny nyo kec ma binekogi. Gibidoko lok lacen dano, dok gin ma kelo lworo madwoŋ bot dano; dano gibibedo ka loko lok aŋec i komgi kun gitiyo ki nyiŋgi macalo gin me ceno dano.


Icaya 32
Kabaka ma kite atir
1Nen, kabaka biloyo loc ki kit atir,
rwodine bene gibibedo i loc kun giŋolo kop atir.
2Ŋat acel acel bibedo macalo kagwok ka yamo tye,
dok macalo ka-gwok ka kot ocorre piny,
macalo kulu mapol ma piine mol i kabedo mutwo,
dok macalo tipo got mo madit ma tye i lobo mutwo matar atara ligwek.
3Jo ma neno piny pe gibiumo waŋgi,
jo ma winyo bene gibiciko itgi.
4Dano ma gitimo jami oyotoyot,
gibiniaŋ iye dok gibiŋeyo maber,
jo ma te lebgi odwalle biloko lok oyotoyot,
dok atir laboŋo peko mo.
5Ŋat mamiŋ pe gibilwoŋe ni dano me awora,
ŋat ma kite rac bene pe gilwoŋo ni twon oteka.
6Pien lamiŋ mere loko lok me miŋo,
tamme tye me timo bal keken;
gin ma en timo ducu pe yomo cwiny Lubaŋa,
loko lok marac i kom Rwot;
en dok medo kec amedda bot jo ma kec noŋo doŋ nekogi,
dok twono jo ma orwo pii oneko woko ki pii me amata.
7Dano ma kite rac, noŋo timme bene rac;
en miyo tam me timo gin maraco,
me balo lucan woko ki loko lok goba
kadi bed lok pa ŋat ma can odiyo tye kakare.
8Ento dano me awora kelo tam ma jo mukene woro bene,
en cuŋ mere i kit me woro keken.
Giciko mon me Jerucalem
9Wua malo, wun mon ma wutye ki kuc, wuwiny lokka;
wuter itwu, wuwiny lok ma awaco, wun anyira ma pe wuparo gin mo-ni.
10Nino ma odon pe dok romo mwaka acel,
komwu bibedo ka po apoya, wun mon ma pe wuparo gin mo-ni;
pien nyig olok bibedo pe,
dok bene pe gibipwono nyig yadi.
11Wubed ki myelkom wun mon ma wutye ki kuc,
komwu bene myero obed ka po apoya,
wun ma pe wuparo gin mo-ni;
wugony boŋŋi woko ki i komwu,
wutwe boŋo cola i pyerwu.
12Wudoŋ korwu pi pottiwu ma yomo cwinywu,
pi olok ma nyak matek twatwal,
13pi lobo pa jona,
ma okuto ki ocok bidoŋo iye;
ki pi odi ducu ma gitye i gaŋ ma dano tye iye ki yomcwiny madwoŋ.
14Pien kabaka bia woko ki i ode,
gaŋ ma dano pol iye bene bidoŋ noŋo;
got Opel ki ka ma ocudo malo likuŋ me ŋiyo piny bidoko boro matwal;
kana me tim cwinygi bibedo yom pigi,
bidoko ka ma gikwayo iye romi ki dyegi;
15nio waŋ ma Lubaŋa oonyo Cwiny Maleŋ i komwa kun a ki malo,
ma noŋo tim bene doŋ odoko poto ma ceko cam mabup twatwal,
kun poto ma yam ceko cam doŋ olokke odoko buŋa.
16I kare meno ŋolo kop atir bibedo i tim,
kit ma atir bibedo mere i poto ma ceko cam.
17Kit ma atir bikelo kuc,
dok bikelo bene bedo mot ki gen ma bedo nakanaka.
18Jona bibedo i kabedo me kuc,
ka ma ayela mo pe iye, kabedo maber me yweyo mot.
19Pee bicorre, miyo buŋa ducu lwer o woko piny,
gaŋ bene gijwero woko rwatrwat.
20Wutye ki yomcwiny, wun jo ma wucoyo kodi i dog kulu ducu,
ma wumiyo twoni ki kana-gu giwoto ata.


Jeremia 52:31
Giketo deyo bot Yekoyakin ki i Babilon
31I kare me mwaka pyeradek wiye abirone nia ma gitero kwede Yekoyakin kabaka me Juda i opii, i dwe me apar wiye aryo, i kom nino dwe pyeraryo wiye abic, en aye Evil-merodak, kabaka me Babilon, otimo kica ki Yekoyakin kabaka me Juda, ogonye woko ki i mabuc i mwaka ma en ocamo iye ker.


Nekemia 6:10
10Ka acito wa i ot pa Cemaya wod pa Delaya, ma wod pa Meketabel, ma pe twero weko ode, ci cut an acito ka Lime. En owacca ni, "Wek wacit kwedi kacel i kabedo maleŋ ma i ot pa Lubaŋa, ci walor doggola me ot pa Lubaŋa woko; pien gin bibino ka neki woko. I dyewor mo keken gibibino gineki woko."


Nwoyo Cik 9:3
3Pi meno myero wuŋe lok man tin ni, Ŋat ma tye ka wot i nyimwu macalo mac ma waŋo piny en aye Rwot Lubaŋawu; en aye bityekogi, en aye bitayogi woko ki i nyimwu, miyo wubiryemogi woko, wumiyo gito gitum woko oyot, macalo Rwot owaco botwu-ni.


Ejekiel 1:28
28Nen calo danyu ma nen i kom pol ka i nino me kot, mac ma yam obedo ka lyel ma orume dyere-ni bene obedo kit meno.
Meno aye kit ma yam cal me deyo pa Rwot nen kwede. I kare ma aneno ci atugi poto woko piny aryeba ic, cutcut awinyo dwan ŋat mo ma tye ka lok.


Ejekiel 14
Lanebi Ejekiel oŋolo kop i kom jo ma woro cal jogi
1Jo mogo i kin ludoŋo pa jo Icrael gubino bota ci gubedo piny i nyima. 2Cutcut Rwot oloko kweda. 3Owacci, "Wod pa dano, jo magi doŋ gitye ki cwiny me woro cal jogi dok gimiyo cal jogi magi ŋakogi woko terogi ka timo bal. Tika gitamo ni abimiyogi lagam ma gitye ka mitoneni?
4"Doŋ pi meno kombeddi lok kwedgi ci itit botgi gin ma an Rwot Lubaŋa atye ka wacone ni, 'Laicrael mo ma tye ki cwiny me woro cal jogi dok ma bimiyo cal jogi magi ŋako en tere ka timo bal, ka obino bot lanebi ni okonye, ci an Rwot kikoma aye abimiye lagam. Lagam ma abimiyo bedo lagam ma okemo lwak cal jogine ma en otiyogu. 5Cal jogi magi ducu doŋ oloko cwiny jo Icrael woko ki i koma, ento ageno ni ki lagam man ma abimiyo botgi abidwoko cwinygi celi i koma miyo doŋ giwora.'
6"Kombeddi doŋ itit bot jo Icrael gin ma an Rwot Lubaŋa atye ka wacone ni, 'Wuŋuti wudwog cen bota wuwek woro cal jogiwu-ni. Dok bene wulokke wuwek timo gin me kwer ducu ma yam wubedo ka timogi-ni.'
7"Ka inen dano mo ki i kin Luicrael nyo dano mo ki i kin lurok ma gibedo i kin jo Icrael ce olokke obwota woko kun doŋ tye ki cwiny me woro cal jogi, ka cal jogine oŋake otere ka timo bal, ka obino bot lanebi ni okonye, ci an Rwot kikoma aye abimiye lagam. 8Abikwero kit timme-nu woko, abimiyo en doko lanyut ki lok aboka pa dano. Abikwanye woko ki i kin jona, man bimiyo wuŋeyo ni an aye a Rwot.
9"Ka ce inen gibwolo lanebi mo ci en omiyo lagam gobagoba, meno noŋo an Rwot aye ma abwole. Ci abiryeyo ciŋa i kom lanebi meno, aneko woko ki i kin jona jo Icrael. 10Doŋ lanebi kacel ki ŋat ma bino ka noŋo kony ki bote-ni ducu gibilimo lakit can acel. 11Abitimo man wek jo Icrael pe guŋak gubwota woko, wek bene pe gubal komgi ki balgi ducu ma gitimo. Ento amito ni gin gubed jona ki an bene abed Lubaŋagi." Man Rwot Lubaŋa ma owaco.
Nua, Daniel ki Yubu
12Rwot oloko kweda. 13Owacci, "Wod pa dano, ka ce inen lobo timo bal i koma kun turo cikka, abiryeyo ciŋa ci ajwiko cam woko ki iye. Abicwalo kec neko dano ma gibedo iye kacel wa ki lee ducu. 14Kadi bed jo adek-ki, Nua, Daniel ki Yubu onoŋo gibedo kunnu, kitgi ma atir gire bilaro kwogi gin kengi," man Rwot Lubaŋa ma owaco.
15Ka acwalo lee me tim ka neko dano woko ducu ki i lobo meno, ci gibimiyo lobo doŋ balle woko doko marac ma ŋat mo doŋ pe twero ŋolo kato ki iye, 16kadi bed nene jo adek-ki gubed kunnu, kit macalo an a Rwot Lubaŋa makwo-ni, onoŋo pe gitwero laro kadi wa litinogi kikomgi, Onoŋo gitwero laro kwogi gin kengi, ento onoŋo lobo twero lokke doko tim ata.
17"Ka ce akelo lweny i kom lobo meno kun acwalo jami lweny maraco wek ginek ki dano kacel ki lee woko ducu, 18kadi bed onoŋo jo adek-ki, Nua, Daniel ki Yubu gibedo kunnu, macalo an Rwot Lubaŋa makwo-ni, onoŋo pe gitwero laro kadi wa litinogi kikomgi. Onoŋo gitwero laro kwogi keken.
19"Ka ce acwalo two gemo i lobo meno, ka aonyo akemona kun arwenyo kwo pa jo mapol, ma aneko dano kacel ki lee me tim, 20kadi bed onoŋo Nua, Daniel ki Yubu gibedo kunnu, kit macalo atye kwo-ni, man Rwot Lubaŋa ma owaco, onoŋo pe gitwero laro kadi wa litinogi. Onoŋo kitgi ma atir aye gire bilaro kwogi gin kengi."
21-Man aye gin ma Rwot Lubaŋa tye ka wacone ni, "Atye ki can aŋwen ma abicwalo i kom Jerucalem, lweny, kec, lee tim-gu ki two gemo, wek onek dano woko ducu kacel ki lee ducu. 22Ka ce inen ŋat mo obwot obedo kwo ce olaro litinone, ka gubino botwu myero wunengi. Ci wubineno kit ma kitgi ki gin ma gitimo ducu rac kwede, man miyo wubiye ni can ma abiketo i kom Jerucalem tye kakare. 23Wubiye ka wuneno kitgi ki gin ma gitiyo kit ma rac kwede; ci bimiyo wuŋeyo ni onoŋo tyen lok ma atir mumiyo atimo gin ma doŋ atyeko timone-ni, man Rwot Lubaŋa ma owaco."


Ejekiel 46:1
Kit ma laloc bikwero ki nino madito
1Rwot Lubaŋa owaco kuman ni, "Dogcel me dyekal ma i iye ma tye yo tuŋ wokceŋ gibiloro woko pi nino abicel, ma en aye kare ma noŋo dano gitye ka tic, Ento gibiyabo i nino me cabit ki i nino me por dwe.


Nwoyo Cik 29:23
23dok ka gibineno lobowu ducu mac obalo, kun odoŋ gweŋ calfa ma mac olenyo, ki kado keken, ma pe gicoyo iye kodi mo, ma gin mo pe doŋo iye, ma lum pe lot iye, lobo muballe woko ma rom ki Codom ki Gomora ki Adma ki Jeboim, ma yam Rwot obalo woko ki kiniga ki akecane,


Daniel 9
Daniel olego pi rokke
1I mwaka mukwoŋo me loc pa Dario wod pa Akacwero, ma en anywalli pa jo Media, en aye Dario odoko iye kabaka, ci oloyo ker pa jo Kaldaya. 2-An Daniel onoŋo akwano i buk lok ma yam Rwot onyuto bot lanebi Jeremia, gin ma myero okwoŋ timme ma noŋo Jerucalem bibedo obur; ci anoŋo kare meno ginyuto wel mwakane ni biromo pyerabiro kulu.
3Lacen aloko waŋa bot Rwot Lubaŋa, kun ayenye, alego dok abako doga bote, kun ari kec ma aruko boŋo cola ma abuko koma ki buru bene. 4Abedo ka lega i nyim Rwot Lubaŋana kun atuco balwa ma awacci, "Ai Rwot Lubaŋa, in idit, dok wabedo ki lworo i nyimi. In Lubaŋa me ada dok igwoko gicikkeni ki mar meri ma pe lokke pi jo ma gimari dok ma gilubo cik meri. 5Watyeko balo, wabedo ka timo roc mapol kun watimo bene gin maraco adada, dok wajemo woko i komi, waloko ŋewa woko boti, pe walubo cikki; dok bene pe watiyo gin ducu ma yam iciko. 6Pe wabedo ka winyo lok pa luticci ma gin lunebi, ma gubedo ka tito lok ducu ki nyiŋi bot lukerwa, rwodiwa, ki bot kwarowa kacel ki bot lwak ducu ma gibedo i lobowa. 7Ai Rwot, kit ma atir gire tye boti keken, ento ki tuŋ botwa Lewic doŋ obalo waŋwa woko, kit macalo otimme kwede i nino man i kom jo Juda, i kom jo ma bedo i Jerucalem, ki i kom jo Icrael ducu, jo ma bedo ka macok ki jo ma gibedo ka mabor, i lobo ma yam iryemogi iterogi iye ducu, pi tim me roro ma onoŋo gubedo ka timone i komi. 8Ai Rwot nen lewic obalo waŋwa woko, wan ducu kacel ki lukerwa, rwodiwa, ki kwarowa, pien onoŋo watimo bal i komi. 9Kica ki weko bal tye bot Rwot Lubaŋawa, kadi bed onoŋo wajemo woko i kome. 10Pe wabedo ka winyo lok dog Rwot Lubaŋawa, dok pe walubo cik ma onoŋo en oketo piwa kun wok ki bot luticce lunebi. 11Jo Icrael ducu gubalo cikki woko, ka guloko ŋegi woko boti, gukwero winyo lok dogi ma ibedo ka loko botgi. Pi meno oweko lok me ceno dano ki lok me lamo dog ma yam gicoyo i buk pa Moses ma en laticci, gikwanyo gionyo woko i komwa, pien doŋ watimo bal i komi. 12In doŋ icobo gin ma yam oloko i komwa ki i kom luloc ma onoŋo giloyowa, ci ikelo can madit i komwa; kit tim man pud peya nen i piny ma tye i te polo, en kit gin acel-lu ma yam gitimo i kom Jerucalem. 13Kadi bed can madit man opoto i komwa, kit macalo gicoyo i buk me cik pa Moses, ento pe walego kica bot Rwot Lubaŋawa, pe waweko balwa ducu, kun wamine kenwa me lubo ada meri. 14Meno aye gin mumiyo Rwot okano can madit piwa, ka lacen oketo i komwa; pien Rwot Lubaŋawa oporre i gin ducu ma en tiyo, ento wan aye pe wabedo ka winyo lokke. 15Kombeddi doŋ, ai Rwot Lubaŋawa, yam ikwanyo joni woko ki i lobo Ejipt ki tek me badi, yam imiyo nyiŋi oywek iye, kit macalo tye kwede i kare man, ento onoŋo wabalo, dok watimo gin maraco adada. 16Ai Rwot, kit macalo gin ducu ma itiyo tye atir, jwa kinigani ki akemoni woko ki i kom Jerucalem ma en aye gaŋ kaili ki gotti maleŋ, pien pi bal mewa aye, ki pi bal mapol ma yam kwarowa gutimo, omiyo Jerucalem kacel ki lwakki gudoko lok aboka i kin rok ducu ma gibedo ka ŋetwa ma gurumowa dyere. 17Pi meno kombeddi, ai Lubaŋawa, winy legana an laticci, ki lega me bako dog ma akelo i nyimi; dok bene ai Rwot, mi waŋi oryeny i kom ot meri maleŋ, ma doŋ odoŋ obur-ri. 18Ai Lubaŋana, cik iti iwiny, yab waŋi ci inen to-piny ma opoto i komwa, ki i kom gaŋ ma gilwoŋo ki nyiŋi-ni. Pe wabako dogwa boti kun wageno ni kitwa tye atir, ento pi geno kica meri madwoŋ. 19Ai Rwot, winywa ba; ai Rwot, wek balwa; ai Rwot, cukke ci iti gin mo, pe igalle, pi nyiŋi keni keken, ai Lubaŋana, pien gaŋ man kacel ki lwak ducu ma gibedo iye gilwoŋogi ki nyiŋi."
20Kumeno abedo ka lok kun alego, atuco balla ki pa lutuwa jo Icrael, kun bene akelo lega me bako doga i nyim Rwot Lubaŋana pi got mere maleŋ. 21-I kare ma atye ka lok kun alego kwede, cutcut atuggi neno dano ma nyiŋe Gabriel, dano ma onoŋo doŋ atyeko nenone i waŋ lek i ginanyuta mukwoŋo ca; aneno obino bota kun ŋweco madwir adada i cawa me gitum me otyeno. 22En obino ci owacca ni, "Daniel, kombeddi abino ka miyo boti ryeko ki niaŋ muromo. 23I acakki lega me bako doggi lok mo okatti ma oa ki bot Lubaŋa, kombeddi abino ka titti pire, pien Lubaŋa mari matek twa twal. Pi meno tam tyen lok man wek iniaŋ i te lok me ginanyuta ma ineno.
24"Mwaka miya aŋwen ki pyeraboŋwen en aye kare ma giciko ma okemo lutuwu ki gaŋwu maleŋ, pi tyeko bal me kalo wi cik, pi giko bal woko doŋ matwal, ki pi kwanyo bal woko ki i komwu doŋ wulim kit ma atir ma bedo nakanaka, wek ginanyuta kacel ki lok ma yam lanebi oloko ocobbe kakare, dok bene pi wiro kabedo maleŋ makato ducu-ni ki moo. 25Doŋ amito iŋe dok iniaŋ maber ni, nia i kare ma lok man cito kwede woko pi roco ki pi gero Jerucalem odoco, nio wa i bino pa dano ma giwiro ma en laker, bibedo mwaka pyeraŋwen wiye aboŋwen. Ci gaŋ bibedo mwaka miya aŋwen ki pyeradek wiye aŋwen ma doŋ gigero odoco ki dyekalle ki cel lobo ma gitoro atora, ento meno bibedo i kare ma noŋo ayelayela dwoŋ adada. 26I ne mwaka miya aŋwen ki pyeradek wiye aŋwen, ŋat mo ma giwiro gibikwanye woko ma pe dok gibiketo ŋat mo me leyo kakare; ci lwak pa laker ma gikuro binone-ni bijwero gaŋ kacel ki kabedo maleŋ gibalo woko. Agikkine doŋ bibedo macalo pii aluka, ka doŋ lweny bibedo teretere nio wa i agikki; en aye to-piny ma yam gicikoni. 27-Ci en dano-nu bimoko gicikke ki jo mapol pi mwaka abiro; ki pi mwaka adek ki nucu, en bijuko tyero gitum ki gityer woko. Dano ma bikelo to-piny-nyi bibino kun noŋo obone woko i tim me kwer ma dano gitye ka timone, nio waŋ ma agikkine ma yam giciko-ni doŋ gionyo woko i kome."


Jeremia 6:16
Jo Icrael gukwero lubo yo pa Rwot
16Rwot owaco bot jone kuman ni
"Wucuŋ ka ma yo oŋolle iye wek wunen,
dok wupeny bene pi yo me kare macon,
ka ma yo maber tye iye, wun bene wucak wot wulubi,
wek wunoŋ yweyo ki kuc i cwinywu.
Ento gin giwacci, 'Wan pe wabilubo yone kadi ki acel.'


1 Tekwaro 15
Gikelo canduk pa Lubaŋa i Jerucalem
(2 Cam 6.16-23)
1Daudi ogero odine i gaŋ kai pa Daudi, ci oyubo kabedo pi canduk pa Lubaŋa, ocako guro kema pire. 2-Daudi dok owacci, "Dano mukene pe bitiŋo canduk pa Lubaŋa, ento Lulevi keken, pien Rwot yam oyerogi pi tino canduk pa Rwot ki pi tiyo bote matwal." 3Daudi ocoko jo Icrael ducu otorogi i Jerucalem, pi kelo canduk pa Rwot i kabedone ma yam oyubo pire. 4Ci Daudi ocoko litino awobe pa Aron ki Lulevi kacel, gin ene: 5i kin likwayo pa Kokat, Uriel ma laditgi, kacel ki utmegine miya acel ki pyeraryo; 6i kin likwayo pa Merari, Acaya ma laditgi, kacel ki utmegine miya aryo ki pyeraryo; 7i kin likwayo pa Gercon, Joel ma laditgi, kacel ki utmegine miya acel ki pyeradek; 8i kin likwayo pa Elicapan, Cemaya ma laditgi, kacel ki utmegine miya aryo; 9i kin likwayo pa Kebron, Eliel ma laditgi, kacel ki utmegine pyeraboro; 10i kin likwayo pa Ujiel, Aminadab ma laditgi, ki utmegine miya acel ki apar wiye aryo. 11Daudi dok olwoŋo ajwagi Jadok ki Abiatar, ki Lulevi magi, Uriel, Acaya, Joel, Cemaya, Eliel ki Aminadab, 12ci owaco botgi ni, "Wun aye ludito kaka ma i dog odi pa kwarowu ma jo pa Levi; wulonnye kekenwu wubed maleŋ, wun kacel ki utmegiwu, wek wukel canduk pa Rwot, Lubaŋa pa Icrael, i kabedo ma atyeko yubone pire. 13I kare mukwono ca onoŋo Rwot Lubaŋa otugge i komwa, pien pe wun aye onoŋo wutiŋo i kare-nu, pien pe yam wapenyo doge i kit ma cik mito." 14Kit meno ajwagi ki Lulevi gulonnye kekengi pi kelo canduk pa Rwot, Lubaŋa pa Icrael. 15-Lulevi gucako tiŋo canduk pa Lubaŋa, gulebo ki talle i wi gwokgi, kit ma yam Moses ocikogi kwede, macalo Rwot owaco.
16Daudi dok ociko ludito pa Lulevi pi yero utmegigi wek gubed luwer ma gibigoyo jami wer maloŋo, naŋa ki opuk ki atego agoya-gu, me tino dwan malo ki yomcwiny. 17Kit meno Lulevi gucako yero Eman wod pa Joel, ka dok Acap wod pa Berekia ki i kin utmegine. I kin likwayo pa Merari guyero utmegigi magi, Etan wod pa Kucaya; 18ka dok guyero utmegigi ma i dul me aryo, gin aye Jekaria, Jajiel, Cemiramot, Jekiel, Uni, Eliab, Benaya, Maaceya, Matitia, Elipeleku ki Mikneya, ki lugwok-doggola Obed-edom ki Jeyel. 19Luwer magi Eman, Acap ki Etan ticgi obedo me goyo atego mola; 20Jekaria, Ajiel, Cemiramot, Jekiel, Uni, Eliab, Maaceya ki Benaya ticgi obedo me goyo naŋa i kit me Alamot; 21ento Matitia, Elipeleku, Mikneya, Obed-edom, Jeyel ki Ajajia gin ticgi obedo me telo wer ki opuk i kit me Ceminit. 22Kenania, ma en aye latelwer pa Lulevi, ticce me nyuto kit me wer pien en aye niaŋ maber. 23Berekia ki Elkana yam gin lugwok-doggola me canduk pa Lubaŋa. 24Cebania, Jocapat, Netanel, Amacai, Jekaria, Benaya ki Eleajar, ma gin ducu ajwagi, ticgi me kuto tum i nyim canduk pa Lubaŋa, Obed-edom ki Jekia gin bene gubedo lugwok-doggola me canduk pa Lubaŋa.
25Kit meno Daudi ki ludoŋo pa jo Icrael, ki ludito ma loyo jo alip, gucako wot me omo canduk me gicikke pa Rwot nia ki i ot pa Obed-edom ma cwinygi yom matek. 26Gucako tumo twoni abiro ki nyogi romi abiro, pien Lubaŋa okonyo Lulevi ma gutiŋo canduk me gicikke pa Rwot. 27Daudi onoŋo orukke ki jor me camanini maberre, macalo Lulevi ducu ma gutiŋo canduk pa Lubaŋa, kacel ki luwer, ki Kenana ma latel-wer pa luwer ducu; Daudi onoŋo otweyo pyere ki epod me camanini. 28Yam jo Icrael ducu gukelo canduk me gicikke pa Rwot kit meno, ma giwayo ma rwatte ki koko bila, ki tum, ki atego agoya-gu, kun giwero ki naŋa ki opuk-gu maloŋo.
29Ka canduk me gicikke pa Rwot obino wa i gaŋ kai pa Daudi, ci Mikal ma nya pa Caulo obolo wane woko ki i wan dirica oneno kabaka Daudi ka myelo ma cwinye yom, ci obedo ka cayo en ki i cwinye.


Jekaria 6
Gadigadi lweny aŋwen
1Dok atiŋo waŋa malo, ci aneno gadigadi lweny aŋwen ma gua ki i kin godi aryo; godine onoŋo gubedo godi me mola. 2-Gadigadi mukwoŋo tye ki aguragura makwar, me aryone tye ki aguragura macol, 3-me adekke tye ki aguragura matarre, ki gadigadi me aŋwenne tye ki aguragura ma gubedo abacabac. 4Apenyo lamalaika ma obedo ka lok kweda ni, "Magi gin aŋo, ladit?" 5-Lamalaika odokka iye ni, "Magi gubecito i yamo aŋwen me polo, kun onoŋo gukwoŋo cuŋ i nyim Rwot me lobo ducu. 6Gadigadi ma tye ki aguragura macol-li woto dok mere kemo lobo ma tye tye yo acam, aguragura matarre gicito megi gidok yo tun potoceŋ, ki ma gubedo abacabac-ci giwoto gidok tuŋ lobo ma tye yo tuŋ acuc." 7I kare ma aguragura gikatti woko, gurune oyotoyot me cako wotgi me loŋo lobo. Ka doŋ ocikogi ni, "Citu, wuloŋ lobo." Gin bene guwoto guloŋo lobo. 8En olwoŋa ki dwan maloŋo owacca ni, "Nen gin jo ma gudok i lobo ma tye yo tuu acam gukweyo Cwinya ki i lobo ma tye yo tuŋ acam."
9Lok pa Rwot dok obino bota ni, 10"Kwany jo magi ki i kin jo ma yam giterogi i opii, Keldai, Tobiya ki Jedaya, ma doŋ gudwogo ki i Babilon; wot kacel kwedgi nio wa i ot pa Yocia wod pa Jepania. 11Gam ryal ki jabu ki botgi, ci iti kwede lalukana me ker, Rwak lalukana i wi Yocwa wod pa Yekojadak, ajwaka madit. 12-Dok ititte ni, 'Rwot me mony owaco kuman ni. "Nen dano ma nyiŋe Jaŋ Yat ene, En bidoŋo i kabedo ka ma en tye iye, dok en bigero ot pa Rwot. 13En kikome aye bigero ot pa Rwot; en bibedo ki deyo ma porre pi kabaka, bibedo i wi komkerre, ka bicako loyo piny. Ajwaka bicuŋ i ŋet komker mere, niaŋŋe ma kelo kuc bibedo tye i kingi gin aryo." ' 14Lalukana meno bibedo i ot pa Rwot macalo gin me poyo wic bot Keldai, Tobiya, Jedaya ki Yocia wod pa Jepania.
15"Jo ma tye ka mabor gibibino, gibikonyo jo ma gigero ot pa Rwot; meno bimiyo wuŋeyo ni Rwot me mony muora botwu. Man bitimme ka ce wubiketo cwinywu ka woro dog Rwot Lubaŋawu."


Ejekiel 17:15
15Ento kabaka me Juda ojemo woko ci ocwalo lukwena gucito i Ejipt, ka kelo bote lwak aguragura ki dul mony madit. Tika en biloyo lweny? En twero loyo pi timo gin ma kit meno? En twero turo gicikke ci riŋo bwot woko ma ps koŋ noŋo giketo can i kome?


Daniel 5:2
2I kare ma doŋ Belcajar obilo koŋo, ociko ni gikel kikopo jabu ki me ryal-gu ma yam wonne Nebukadnejar ocoko woko ki i ot pa Lubaŋa ma tye i Jerucalem-mi, wek en kabaka ki luditone me awora, kacel ki monne ki mon aŋecane ducu giti kwede me mato koŋo.


Nwoyo Cik 31
Yocwa oleyo tyen Moses
1Moses dok omedde ki waco lok magi bot jo Icrael ducu. 2-Owaco botgi ni, "An mwaka me ditta doŋ romo miya ki pyeraboro tin, ci pe doŋ aromo wot ki dwogo kit ma iya mito. Rwot otyeko waco bota ni pe abikato loka Jordan. 3Rwot Lubaŋawu kikome aye doŋ bitelo nyimwu wa loka ca. En bityeko rok magi woko ducu ki i nyimwu, ci wubicamo lobogi; ki Yocwa aye doŋ bikato loka ca ka telo wiwu kit ma doŋ Rwot owaco-ni. 4-Rwot bitimogi kit ma yam otimo i kom Cikon ki Og ma luker pa jo Amor ki i kom lobogi i kare ma otyekogi kwede woko-ni. 5Rwot bimiyo gipoto i ciŋwu, wun wubitimogi ma lubo cik ducu ma atyeko cikowu kwede-ni. 6Wubed oteka ma cwinywu nwaŋ; pe wulwor, pe atiba opot i komwu pigi, pien Rwot Lubaŋawu aye biwot kwedwu, pe bibwotowu ata, pe biwekowu wudoŋ kenwu."
7Lacen Moses olwoŋo Yocwa ci owaco bote ki i nyim jo Icrael ducu ni, "Bed oteka ma cwinyi nwaŋ, pien ibicito ki lwak man wa ilobo ma yam Rwot okwoŋo pire bot kwarogi ni ebimiyogi-ni; in aye ibimiyo gicamo doko megi. 8-Rwot aye bi telo nyimi, en bibedo kwedi, pe bibwoti ata, pe biweki keni. Pe ilwor, cwinyi pe opoti."
Cik myero gikwan i ge mwaka abiro abiro
9Moses ocoyo cik man ducu ci omiyo bot ajwagi ma gin likwayo pa Levi, ma yam gitiŋo canduk me gicikke pa Rwot, ki bot ludoŋo ducu pa jo Icrael. 10-Ocikogi ni, "I ŋe mwaka abiro abiro, i kare ma giciko pire ni obed mwaka me weko banya, i nino me Bolo, 11ma noŋo jo Icrael ducu gubino i nyim Rwot Lubaŋagi i kabedo ma en biyerone, wubikwano iye cik man i nyim jo Icrael ducu wek guwiny. 12Wugur lwak kacel, co wa ki mon ki litino, ki lubedo ma gibedo i gaŋiwu, wek guwiny ci gupwony lworo Rwot Lubaŋawu, gugwokke ka lubo lok ducu me cik man, 13ka wek litinogi ma peya guŋeyo lokke guwiny ci gupwony lworo Rwot Lubaŋawu, i kare ducu ma wubedo i lobo ma wucito iye loka Jordan ka camone-ni."
Pwony pa Rwot me agikkine bot Moses
14Dok Rwot owaco ki Moses ni, "Nen, nino ma ibito iye doŋ onyiko cok. Lwoŋ Yocwa ci wucuŋ kwede i kema me rwatte wek acike." Ci Moses ki Yocwa gucito gucuŋ i kema me rwatte. 15Rwot ocako nen i kema ki wir me pol; ci wir me pol ocuŋ okemo doggola me kema.
16Rwot owaco bot Moses ni, "Nen, in doŋ icok cito ka yweyo bot kwarowu; ci lwak man gibitwaro gicito ka woro lubaŋa mogo ma welo ki tim kwele kwele, i lobo ma gicito ka bedo iye i kingi-ni. Gibibwota woko dok gibituro gicikkena ma atyeko ketone i kinwa wan kwedgi. 17Dok kiniga bi maka i komgi i kare meno, ci abitenyogi woko ma akano waŋa woko pe anenogi, miyo gibityekogi woko liweŋ, Gin maraco-gu ki lwak ayela mapol bipoto i komgi, mumiyo i kare meno gibiwacci, 'Gin mumiyo can man opoto i komwa, pien Lubaŋawa doŋ pe tye i kinwa.' 18Abikano waŋa woko i kare meno adada pi lwak balgi ducu ma gubedo ka timo, pien gudok woko cen bot lwak lubaŋa mukene. 19Kombeddi doŋ ico wer man wek ipwony ki jo Icrael. Ket wer man i doggi, wek obed cadenna i kom jo Icrael. 20Pien ka akelogi i lobo ma mol cak ki moo kic ma yam akwoŋo pire ni abimiyo bot kwarogi, ka gucamo ci guyeŋ gucwe kwede, ci gibidok cen bot lubaŋa mogo mukene. Gibiworogi ma kun gicaya woko, gituro gicikkena. 21Dok ka gin maraco mapol ki lwak ayela mapol opoto i komgi, ci wer man bicuŋ i nyimgi me bedo caden botgi, pien likwayogi pud gibiwero, wigi pe biwil iye. Pien aŋeyo tam ma gutyeko yubone ma onoŋo peya aterogi i lobo ma yam akwoŋo pire ni abimiyogi." 22Moses ocoyo wer meno i nino meno kikome, ocako pwonyo ki jo Icrael.
23-Ka Rwot ociko Yocwa wod pa Nun kun waco bote ni, "Bed oteka ma cwinyi nwaŋ, pien in aye ibitero likwayo pa Icrael i lobo ma yam akwoŋo pire ni abimiyogi-ni, ci an abibedo kwedi."
24Ka yam Moses otyeko coyo lok me cik man ducu i buk nio ka otum woko ducu, 25ci ociko Lulevi ma gitiŋo canduk me gicikke pa Rwot, 26owacci, "Wugam buk man me cik, wuket i ŋet canduk me gicikke pa Rwot Lubaŋawu, wek obed kunnu me bedo caden i komwu. 27Pien aŋeyo kit jemowu ki kit ma ŋutwu nwaŋ kwede ducu, Nen, ka tin dok wujemo i kom Rwot ma an pud atye kwedwu ma akwo, ci jemowu bibedo dwoŋ ma rom mene ka doŋ ato woko? 28Wumi ludoŋo ma i kakawu ducu ki ludito ticwu gugurre kacel ka doŋ awac lok magi guwiny, ka doŋ alwoŋ polo ki lobo wek obed caden i komgi. 29Pien aŋeyo adada ni, Ka doŋ ato, wubitimo tim aranyi; ci wubilokke, wubibarre woko ki i yo ma acikowu kwede. Gum marac bipoto i komwu i kare me anyim, pien wubitimo gin ma nen marac i waŋ Rwot kun wumiyo kiniga make ki gin ma wutiyo."
Wer pa Moses
30Moses okwano lok ma i wer man nio ka otyeko ducu, kun lwak jo Icrael ducu ma gugurre kacel gubedo ka winyone:


Icaya 66:20
20Gibikelo utmegigi ki i rok ducu macalo gityer me atyera bot Rwot, kun gikelogi ki aguragura, gadigadi, kitara, kana ki kinaga-gu wa i wi got mera maleŋ ma tye i Jerucalem, kit macalo jo Icrael kelo kwede gityergi me moko kwon i atabo maleŋ i ot pa Rwot.


Jekaria 13
1"I nino meno gibituco waŋ it pi jo me ot pa Daudi kacel ki pi jo ma gibedo i Jerucalem, wek gilwok bal ki keni ducu woko ki i komgi.
2"I nino meno, man lok pa Rwot me mony kikome, abiŋolo nyiŋ cal jogi ducu woko ki i lobo, wek wi dano pe dokopo i komgi; dok bene abikwanyo lunebi kacel ki cen maraco woko ki i lobo. 3Ka ce ŋat mo pud tito lok macalo lanebi, ci wonne ki minne ma gunywale gibiwacce ni, 'Pe ibibedo kwo, pien iloko lok me goba i nyiŋ Rwot'; ci wonne ki minnema gunywale gibicobe woko pil ka ce en bitito lok macalo lanebi. 4I nino meno lewic bimako lanebi acel acel pi ginanyutane ma en tito pire macalo lanebi. En pe biruko boŋo ma obedo yer yer me bwolo jo, 5ento en biwaco ni, 'An gira pe lanebi, an abedo lapur poto, pien poto man obedo mera ocakke wa ka tinona.' 6Ka ŋat mo openye ni, 'Lwak bur ma tye i ŋeyi-ni kono, gin aŋo mutimo?' En bidok iye ni, 'meno ducu ret me waŋ odoo ma gigoya kwede ki i ot pa lurema.' "
7-"In pala lucwan, co woko lweny i kom lakwatta
i kom dano ma ocuŋ ka ŋeta,
man Rwot me mony aye owaco.
Go lakwat, wek romi guket woko ata.
Abicwalo ciŋa wa i kom jo matinone.
8I lobo man ducu, man Rwot aye owaco,
dul jo aryo me adek gibinekogi woko,
acel me adekke aye bidoŋ makwo.
9Dul man me acel me adek abiketo imac,
abiliyo kit ma dano liyo ki ryal,
abitemogi kit ma dano temo ki jabu.
Gibilwoŋo nyiŋa, ci abigamo doggi.
Abiwacci, 'Gin aye jo mera';
gin gibigamo ni, 'Rwot en aye Lubaŋawa.' "


Jabuli 101
Cikke pa kabaka
1Abiwero wer pi ada ki pi ŋolo kop atir;
abiwero wer boti, ai Rwot.
2Abiketo cwinya me lubo yo ma atir ma pe tera i bal.
Ibibino bota awene?
I oda abibedo ma cwinya leŋ;
3pe abiketo kit mo marac i nyima me aluba.
Adag cic pa jo ma gilokke gibwoto Lubaŋa woko;
pe abiye ni aribbe kwedgi wek kitgi oguda.
4Pe abibedo ki cwiny me ŋak woko ki i yo ma atir wacel,
pe abitamo tam mo me timo gin marac.
5Abineko dano ma loko lok marac kun kwoto ki lawote woko;
dok pe abiciro tim pa dano ma Lyerre kun nyatte i cwinye.
6Abineno jo ma bedo i lobo ma gigeno Lubaŋa ki kica,
wek gubibed kacel kweda i gaŋ kaila;
ŋat ma lubo yo ma atir ma pe tere i bal bitiyo tic bota.
7Dano ma lagoba pe bibedo i oda;
dok ŋat ma loko lok goba atata pe bimedde ki tiyo ticce i nyima.
8Nino ki nino abityeko jo maraco woko ducu ki i lobo,
kun ajwero lutim maraco woko liweŋ ki i gaŋ pa Rwot.


Ejira 8:33
33I nino me aŋwenne, wacito i ot pa Lubaŋawa, wacako pimo iye ryal ki jabu ki jami tic ducu wamiyogi i ciŋ ajwaka Meremot, ma wod pa Uria. Onoŋo en tye kacel ki Eleajar wod pa Finekaci, kacel ki Lulevi ma gitye kwedgi, ma gin aye Jojabad wod pa Yecwa ki Noadia wod pa Binui.


Ejekiel 16:37
37Doŋ pi lok man omiyo abicoko jo ducu ma yam gimari, ma yam ibedo kwedgi ki yomcwiny, jo ducu ma onoŋo imarogi ki jo ducu ma onoŋo idaggi. Abicokogi ki i kabedo ducu ci amiyo gicuŋ girumi woko dyere, ka doŋ alunyo boŋo woko ki i komi idoŋ munero, wek guneni noŋo doŋ it ye munero.


Wel 4:15
15Ka Aron ki awobene doŋ gutyeko umo kabedo maleŋ ki jami ma i kabedo maleŋ ducu i kare ma giputo gony, lacen likwayo pa Kokat doŋ gibibino ka tiŋogi, ento pe gugud kom jami maleŋ ducu, wek pe guto. Magi aye jami me kema me rwatte ma likwayo pa Kokat gibitiŋo.


Icaya 31
Jo Ejipt pe gubedo Lubaŋa
1Jo ma cito i Ejipt ka yenyo kony gibineno can matek,
jo ma guketo gengi i kom aguragura,
ki i kom gadigadi me lweny, pien gipol,
ki i kom wegi aguragura, pien gitek twatwal,
ento pe gutiŋo waŋgi malo guneno Dat Maleŋ me Icrael,
kadi ki penyo tam ki bot Rwot.
2Ento kono en ryek, dok kelo can marac twatwal i kom dano,
pe dok dwoko lok ma en oloko cen;
en bia malo i kom jo me odi pa lutim tim maraco,
ki i kom lukony dano ma lutim bal.
3Jo Ejipt mere gin dano, pe gubedo Lubaŋa;
aguraguragi bene gubedo kom
mamwa, pe gin cwiny.
Ka Rwot oryeyo bade,
ci lami-kony bipaŋŋe litamtam,
ki ŋat ma gikonyo bipotowoko piny,
gin ducu gibito kacel gitum woko.
4Pien Rwot owacobota kuman ni,
Kit ma labwor nyo latin labwor mor kwede i kom lee ma en omako,
ma kadi ilwoŋ lwak lukwat mapol ka Lweny i kome,
kome pe myel ka owinyo dwangi dok bene lworo pe mako kadi giwo matek twatwal,
meno aye kit ma Rwot me mony bibino kwede piny
ka lweny i kom got Cion ki i kom cerene-gu ducu.
5Rwot me mony bigwoko Jerucalem:
kit macalo winyo Lyerre kwede:
en bigwoko dok bene bilaro,
en bikoyo Jerucalem, miyo bwot.
6Wun jo Icrael myero wudok cen bot ŋat ma wujemo i kome magwa twatwal-li. 7Pien i nino meno dano acel acel bibolo cal jogine me ryal woko kacel ki cal jogine me jabu ma onoŋo wutimo bal pi tiyogi ki ciŋwu-ni,
8"Gibineko jo Aciria woko ki pala lucwan ma pe pala pa dano;
pala lucwan ma pe pala pa dano bijwerogi woko lirwatrwat;
gibiriŋo woko pi lworo pala lucwan,
gibidiyo awobegi tektek me tiyo tic muroni mapek.
9Lworo bimiyo patagi rwenyo woko,
myelkom bene biweko luditogi bolo bendera woko."
Rwot ma macce tye i Cion,
ki ma tanurre otwak i Jerucalem aye ma owaco.


2 Luker 14:13
13Yekoac kabaka me Icrael omako Amajia kabaka me Juda wod pa Yekoac ma wod pa Akajia ki i Bet-cemec, ka ocito wa i Jerucalem ci omuko cel me Jerucalem ma romo yadi miya aryo kulu, nia ki i dogcel pa Epraim nio kwede wa i dogcel ma i twok gaŋ.


Carolok 29
1Ŋat ma gipwonyo jwijwi, ka dok pud jiŋo ŋute,
bitur atura ma pe dok biromo a malo.
2Lwak gibedo ki yomcwiny, ka jo ma kitgi atir aye tye ka loc;
ento ka jo maraco aye loyo, lwak cur marac,
3Ŋat ma maro ryeko kweyo cwiny wonne,
ento ŋat ma mako larem ki dako ma lakwele balo limme ducu i tim me carocaro.
4Kabaka ma ŋolo kop kakare miyo kuc bedo tye i lobo,
ento ŋat ma gamo lim ma dano gimiye balo lobo abala.
5Ŋat ma bwolo lawote ki lok doge meno noŋo tye ka ciko obwo ma bimako en kekene.
6Dano ma latim marac gire moko i owic me bal ma en timo,
ento ŋat ma kite atir wero mere wer dok bedo ki yomcwiny.
7Dano ma kite atir ŋeyo gin ma myero pi ŋat ma lacan;
ento dano marac pe niaŋ kit gin macalo meno wacel.
8Jo ma luŋala gitwero tugo ayela ma miyo gaŋ Lyetti woko,
ma noŋo jo maryek gikweyo megi kiniga woko akweya.
9Ka ce dano maryek tye ka pido gin ki lamiŋ,
lamiŋ meno cako tim anywar anywar ma nyero gire anyera,
dok pe twero liŋ.
10Jo ma cwinygi kuto akuta pi oyo remo pa luwotgi,
gidag neno ŋat ma pe ki bal;
gin jo maraco-ni giyenyo yo me rwenyo kwone woko.
11Lamiŋ loko ki teko me dwane ducu ka kiniga omako,
ento dano maryek juko kinigane motmot.
12Ka ce dano ma laloc bedo ka winyo lok gobagoba,
ci luditone ducu gilibokke gidoko jo maraco.
13Rwot aye ma omiyo waŋ bot gin aryo-ni me neno piny,
bot dano ma lacan ki bot ŋat ma uno eno
14Ka ce kabaka ŋolo kop atir kun paro pi lucan,
ci biri ka loc matwal.
15Ka ce ipwonyo latin ki odoo ci bimiyo en doko ryek,
ento ka itenyo latin liyak ma pe ipwonyo ci bikelo lewic i wi minne.
16Ka jo maraco aye gitye ka loc ci dano gimedde ameda ki timo bal;
ento jo ma kitgi atir gibineno can ma poto i komgi.
17Pwony latinni me bedo ki kit maber,
ci ibibedo ma pe iparo gin mo;
dok en bikweyo cwinyi bene.
18Ka dano pa Lubaŋa pe ma romo pwonyo lwak,
gin lwak kikomgi ginuny woko ki ŋegi,
ento ŋat ma gwoko cik pa Lubaŋa tye ki gum.
19Ka ibedo ka lok aloka keken bot laticci miyo en pe pwonnye, kadi bed en niaŋ gin ma iloko bote, pe bilubo wacel.
20Ineno dano ma laro lok oyotoyot ma kun pe tamo gin ma etye ka wacone?
Itwero bedo ki gen i kom ŋat ma lamiŋ makato eno
21Ŋat ma miyo jamine ducu bot laticce kit macalo laticce mito nia ka tino,
i agikkine binoŋo ni latic-cu doŋ odoko lale jamine.
22Dano ma opoŋ ki akemo kare ducu tugo mere daa nyo lweny,
ki ŋat ma kinigane Lyet kelo ayela dok timo bal mapol ata.
23Wakke miyo dano poto i can,
ento dano ma bedo mwol i cwinye jo mapol gibiworo.
24Ŋat ma lawot lakwor meno lamonene kekene pien dag kwone;
kadi bed en winyo lok ma giceno ki dano, pe twero tuco lok mo
25Lworo ma dano tye kwede i kom jo mukene tye macalo owic,
ento ŋat ma geno Rwot bedo maber laboŋo ayela.
26Jo mapol gimito ni laloc opwogi,
ento Rwot aye timo gin ma myero ki dano acel acel.
27Dano ma ki te atir dag ŋat ma labal,
dok jo maraco gidag ŋat ma bedo ki kit kwo ma atir.


Ejira 10:16
16Jo ma gudwogo ki i opii gutimo kit meno. Ajwaka Ejira oyero dano, ludito ma loyo dog odi pa kwarogi, dano acel acel ma giyero en ocoyo nyiŋe woko piny, kun lubo dog odi pa kwarogi. I kom nino dwe acel me dwe me apar en aye gubedo iye piny ka neno lok meno;


Luŋolkop 1:27
Kabedo ma jo Manace ki jo Epraim gumayo
27Jo Manace pe guryemo jo ma gibedo i Bet-cean ki i gaŋi matino ma i ŋete, kadi jo ma gibedo i Taanak, Dor, Ibleam ki Megido ki i gaŋi matino ma i ŋetgi; ento jo Kanaan gucerre ci gubedo i lobo-nu.


1 Luker 6:6
6Kicika odi matino ma piny lacgi romo futi abiro ki nucu, kicika odi ma i dyere lacgi romo futi aboŋwen, ki me adekke lacgi romo futi apar ki nucu; pien noŋo ojwiko kicika ot ki woko kun bwoto ka ma rii me kicika odi matino buto iye, wek rii pe odony i kicika kor ot kikome.


Yubu 42:8
8Kombeddi doŋ wukwany twoni abiro ki nyogi abiro, wucit kwede bot laticca Yubu, wutyer me gitum awaŋa piwu kenwu. Laticca Yubu bilego piwu, ci an abigamo legane, pe abiketo lewic i komwu muporo lokwu; pien pe wuloko lok me ada i koma kit macalo laticca Yubu oloko-ni."


Ejekiel 48:8
8"I waŋ lobo murwatte ki lobo pa Juda, cakke ki yo tuŋ wokceŋ dok kwede yo tuŋ potoceŋ, bibedo dul ma ipoko bedo pat ma lacce romo mairo apar ki borre bibedo rom ki bor pa dul lobo ma doŋ gityeko pokogi bot jo me kaka pa Icrael-li, cakke ki yo tuŋ wokceŋ dok kwede yo tuŋ potoceŋ, kun noŋo kabedo maleŋ tye i dyere.


Icaya 59:21
21"Doŋ ki tuŋ bota, man en aye obedo gicikke ma acikke kwede kwedwu, Cwiny Maleŋ ma mera ma doŋ atyeko miyo botwu, ki lokka ma doŋ atyeko keto i dogwu, pe doŋ bia ki i dogwu, kadi ki i dog litinowu, nyo i dog litino pa litinowu, cakke tin cito kwede anyim kun bedo bene nakanaka."


2 Luker 11:2
2Ento Yekoceba, nya pa kabaka Joram, ma lamiŋ Akajia, otino Yoaci wod pa Akajia okwalo woko ki i kin awobe pa kabaka ma gibenekogi-ni, ci okano en ki lapidine i kicika mo me buto. En okane woko kit meno, omiyo Atalia pe onoŋo kome ci latin obwot, pe gineko.


1 Tekwaro 22
1Daudi dok owacci, "Ot pa Rwot Lubaŋa bibedo kany, ki keno tyer me gitum awaŋa pi jo Icrael bene bibedo kany."
Daudi oyubo pi gero ot pa Lubaŋa
2Daudi ociko pi coko lurok ma onoŋo gibedo i lobo Icrael, ci oketo lupa-godi ka yubo godi ma gipayogi mabeco pi gero ot pa Lubaŋa. 3Daudi dok okano lwak nyonyo madwoŋ me yubo mucumar pi guro kika me dog gaŋ, ki okol latwe bao, ki lwak mola madwoŋ ma pekke pe pimme, 4ki lwak bao cedar ma welle pe kwanne, pien jo Cidon ki jo Turo gukelo bot Daudi bao cedar madwoŋ twatwal. 5Pien Daudi yam owacci, "Latinna Solomon pud tidi, peya tye ki ŋec mo, dok ot ma gibigero pi Rwot myero obed me deyo makato ducu, wek ywekane ki deyone orom lobo ducu; mumiyo an aye ayubo kit gerone." Pienne Daudi ocako yubo lwak jami madwoŋ twatwal ma pud kwo.
6Ka dok olwoŋo wode Solomon, ociko en pi gero ot pa Rwot Lubaŋa pa Icrael. 7-Daudi owaco ki Solomon ni, "Woda, onoŋo abedo ki tam i cwinya pi gero ot mo pi nyiŋ Rwot Lubaŋa. 8Ento lok pa Rwot yam obino bota kun wacci, 'In doŋ ityeko oyo lwak remo mapol, dok ibedo ka Lwenyo lweny madito-gu; pe ibigero ot mo pi nyina, pien ityeko oyo lwak remo madwoŋ i nyima ki i wi lobo. 9Nen ba, ibinywalo latin laco; en bibedo ki kuc, abimiye kuc ma lumerokke ducu pe gibiyele; pienno nyiŋe bibedo Solomon, dok abimiyo kuc ki yweyo bot Icrael i karene. 10En aye bigero ot pi nyiŋa, En bibedo woda, ki an abibedo wonne, dok abimoko komkerre bedo i Icrael matwal.' 11Iyo latinna, Rwot obed kwedi, wek ityek gero ot pa Rwot Lubaŋani, kit ma yam oloko kwede i komi-ni. 12Atikane, Rwot aye myero omiyi ryeko ki niaŋ matut, wek ibed ka lubo cik pa Rwot Lubaŋani ka en doŋ omiyi dit me loyo Icrael. 13-Dok ibilimo gum ka ce ibedo ka gwoko kit cik ducu ki ŋol ducu ma cen Rwot ociko ki Moses pi jo Icrael. Bed oteka ma cwinyi nwaŋ. Pe ilwor; cwinyi pe opoti. 14Nen an doŋ ayelle mada ci doŋ atyeko yubo jami magi pi ot pa Rwot: jabu ma romo talanta alip miya acel, ryal ma romo talanta milion acel, ki mola ki nyonyo ma pekke pe pimme, pien gidwoŋ twatwal; ka dok ayubo bao ki got-gu, In dok imed mu kene i komgi. 15Dok it ye ki lwak lutic mapol: I upa-godi, lugedo ki godi, lupac ki ludiro tic ducu ma welgi pe kwanne, ki jo ma gikwiri i ticgi, 16ma gitiyo ki jabu, ki ryal-gu, ki mola ki nyonyo-gu, Doŋ ia malo icak tic cut! Rwot obed kwedi."
17Daudi dok ociko ludito ma i Icrael ducu pi konyo wode Solomon kun wacci, 18"Rwot Lubaŋa tye kwedwu? Dok pe en aye omiyowu kuc i kabedo ducu? En aye otyeko miyo wegi lobo-ni i ciŋa; dok lobo doŋ gitayo ki i nyim Rwot ki i nyim lwakke. 19Iyo, kombeddi doŋ wuket tamwu ki cwinywu ka yenyo Rwot Lubaŋawu. Doŋ wutwarre malo wuciger kabedo maleŋ pa Rwot Lubaŋa, ka wek canduk me gicikke pa Rwot ki jami pa Lubaŋa maleŋ-gu ducu gikelgi wa i ot ma doŋ gigero pi nyiŋ Rwot."


Ejekiel 8:3
3Ci ocwalo gin ma obedo calo ciŋ dano ci omako yer wiya otiŋa kwede malo. Doŋ i ginanyuta man Cwiny pa Lubaŋa otiŋa malo wa i kin polo ki lobo ci otera i Jerucalem. Otera i dog gaŋ ma i iye ma tye yo tuŋ acam me ot pa Lubaŋa, ka ma onoŋo cal jok mo tye iye, co ma miyo nyeko mako Lubaŋa.


2 Tekwaro 15
Aca odwoko cwiny jone i kom Rwot
(1 Luker 15.13-15)
1Cwiny pa Lubaŋa obino i kom Ajaria wod pa Oded, 2omiyo en ocito orwatte ki Aca, ci otitte ni, "Winy an, Aca, ki jo Juda ki Benjamin ducu. Rwot tye kwedwu, ka ce wun wutye kwede. Ka wuyenyo en, ci wubinoŋo en, ento ka wubwoto en, en bene bibwotowu. 3Jo Icrael onoŋo gubedo laboŋo Lubaŋa me ada pi kare malac, wa ajwaka ma pwonyogi bene onoŋo pe, dok gubedo laboŋo cik; 4ento i kare ma arubaruba madwoŋ odiyogi gulokke bot Rwot, Lubaŋa pa Icrael, kun giyenyo en, omiyo gunoŋo en. 5I kare meno ducu onoŋo nar mo pe tye ki kuc me kato woko nyo kadi me dwogo gaŋ, pien cwiny dano orubbe woko pi can mapatpat ma obedo ka poto i kom jo ma gibedo i lobo ducu. 6Kingi opokke woko atata, rok lwenyo ki rok wadi ki gaŋ i kom gaŋ wadi, pien Lubaŋa odiyogi ki can i kit yo mapatpat. 7Ento wun, cwinywu obed nwaŋ! Pe wuwek badwu okwe woko, pien Lubaŋa biculo waŋ ticwu."
8Ka Aca owinyo lok meno ducu, ma lanebi Ajaria wod pa Oded otito-ni, ci cwinye odoko nwaŋ, ocako jwero cal jogi me kipyeda woko ducu ki i lobo Juda ki Benjamin ki i gaŋi ducu ma en omayogi i lobo godi ma i Epraim, ci oyubo keno tyer pa Rwot ma yam tye i nyim kicika ma gidonyo kwede i ot pa Rwot. 9En ocoko jo Juda ducu ki jo pa Benjamin, ki jo ma gua i Epraim ki Manace ki Cimeon, ma onoŋo gibedo i kingi, pien onoŋo jo mapol gudak gua ki i Icrael gukobo bote pien guneno ni Rwot Lubaŋa tye kwede. 10Gucokke i Jerucalem i dwe me adek i mwaka me apar wiye abic me loc pa Aca. 11Gutyero gitum bot Rwot i nino meno, kun gikwanyo ki i kom jami ma gukelo, ma yam guyako, twoni ma romo miya abiro ki romi alip abiro. 12Ci gucako keto gicikke me cito bot Rwot, Lubaŋa pa kwarigi, ki cwinygi ducu ki tipogi ducu; 13dok guciko matek ni ŋat ma pe bicito bot Rwot, Lubaŋa pa Icrael, myero ginek woko, kadi bed dano matidi nyo dano muteggi, laco nyo dako. 14Gucako kwoŋo kwoŋ bot Rwot ki dwan maloŋo, kun gidaŋŋe, ma gikuto tum-gu ki tuŋ romi-gu. 15Ci jo Juda ducu cwinygi obedo yom pi kwoŋo kwoŋ; pien gukwoŋo kwoŋ ki cwinygi ducu, gubedo ka yenyo Rwot ki mitgi ducu, ci gunoŋo en, ka Rwot ocako miyogi yweyo i kabedo ducu.
16Kabaka Aca oryemo wa minne Maaka woko, pe oye ni omed bedo daker pien en otiyo cal me kipyeda pi Acera ma jok ma dako. Aca otoŋo cal jokke oŋido woko, ci owaŋo woko i nota kulu Kidron. 17Ento waŋ jogi ma i wi godi pe gimukogi woko ki i Icrael Kadi bed kumeno, Aca obedo ki leŋic i kom Rwot pi kare me kwone ducu. 18En okelo i ot pa Rwot mot ma wonne odyero, kacel ki mere kikome bene ma odyero, ryal ki jabu ki weer-gu. 19Lweny koŋ dok obedo pe nio kwede wa i mwaka me pyeradek wiye abic me loc pa Aca.


Ejekiel 37:23
23Pe dok gibibalo komgi kekengi ki cal lubaŋagi ki gin me kwer mogo maraco ma yam gitimo, pe bene gibibalo komgi ki kit balgi ducu. Abilarogi ki i yo ducu ma giŋak gidok kwede ka timo bal, mumiyo guŋayo waŋa woko, ci abilonyogi gibedo leŋ; gin doŋ gibibedo jona, ki an abibedo Lubaŋagi.


Koko 5
Lega ni Lubaŋa otim kica
1Ai Rwot, koŋ ipo i kom gin ma opoto i komwa-ni;
cik waŋi inen lewic ma watye kwede!
2Giloko gipinywa doŋ odoko pa jo mukene;
ki gaŋiwa gudoko pa lurok.
3Waŋ doŋ walokke wadoko calo litino kic, ma wegigi pe;
megiwa doŋ gudoko calo mon ma coggi oto.
4Myero wawil pii ma wamato-ni awila ki lim,
yen bene ma wanoŋo myero wawil awila.
5Giryemowa woko ki tek kun watye ki okol i ŋutwa:
komwa oloc woko, pe gimiyowa kare me yweyo.
6Wacikke ki jo Ejipt ki ciŋwa,
ki bot jo Aciria, wek gumiwa cam maromowa.
7Kwarowa yam gubalo, ci guto woko matwal;
balgi aye ma doŋ okelo can i komwa.
8Opii aye doŋ giloyowa;
ŋat mo pe ma myero olarwa ki i ciŋgi.
9Wadyero komwa pi noŋo cam,
ma noŋo wawok ki i Lak pala lucwan i dye tim.
10Del komwa doŋ odoko lyet calo keno
ki lyeto me kec ma tye ka waŋowa.
11Gimako mon i Cion ci gibuto kwedgi tektek,
ki anyira ma peya co obedo kwedgi ma gitye i gaŋ me Juda.
12Giguro luker woko i kom yat ki ciŋgi;
woro mo ma gimiyo bot ludoŋo pe.
13Gidiyo litino awobe tektek me rego kai
awobe gicato ki yen mapek ma guyeyo i wi gwokgi.
14Co muteggi pe doŋ gigurre i dog gaŋ,
awobe bene pe doŋ gigoyo wer.
15Gin ma yam yomo cwinywa doŋ ogik;
myel ma yam wamyelo-ni doŋ olokke odoko kumo.
16Lalukana opoto woko piny ki i wiwa;
waneno can, pien wabalo!
17Pi lok man omiyo cwinywa doŋ odoko goro,
pi jami magi omiyo waŋwa bene doŋ ocido wako.
18Got Cion ma doŋ odoŋ obur-ri;
too aye ma doŋ gitye ka wot i wiye.
19Ento in, ai Rwot, ibedo i loc nakanaka;
komkerri bedo nakanaka i kare pa yalwak ducu.
20Piŋo wii wil woko i komwa,
ibwotowa woko liyak pi kare ma rom man piŋo?
21In aye giri idwokwa boti, ai Rwot, wek wadwogi!
Roc kare me bedowa odok manyen kit macalo yam tye con ca!
22Gwok nyo doŋ ikwerowa woko matwal ba!
Kiniga doŋ omaki i komwa mukato kare?


2 Tekwaro 13:9
9Wun pe doŋ wuryemo ajwagi pa Rwot woko, ma gin likwayo pa Aron, ki Lulevi, ka dok wuketo ajwagi piwu kenwu macalo jo ma i lobo mukene-ni? Ka ŋat mo obino, tekke okwero ko me kekene ki wod twon nyo nyogi romi abiro, ci tugi doko ajwaka cut pi jogiwu ma pe gin Lubaŋa kikome.


Jeremia 5:22
22Pe wulwora? Man Rwot ma owaco.
Komwu bene pe myel i nyi ma?
Aketo kweyo obedo waŋ apokki pi nam,
apokki ma ri nakanaka ma en pe twero kato ki iye;
kadi bed biamwonyi me nam twagge, pe bibalo woko,
kadi piine mor, pe biromo kato ki i wiye.


1 Tekwaro 24:6
6Cemaya wod pa Netanel ma Lalevi, ma obedo karan, yam ocoyo nyiŋgi ki i nyim kabaka, ki i nyim rwodi, ki ajwaka Jadok, ki Akimelek wod pa Abiatar, ki ludito kaka ma i odi pa kwaro pa ajwagi ki pa Lulevi; yam guyero dog ot pa kwarogi acel pi Eleajar ki acel giyero pi Itamar.


Daniel 9:11
11Jo Icrael ducu gubalo cikki woko, ka guloko ŋegi woko boti, gukwero winyo lok dogi ma ibedo ka loko botgi. Pi meno oweko lok me ceno dano ki lok me lamo dog ma yam gicoyo i buk pa Moses ma en laticci, gikwanyo gionyo woko i komwa, pien doŋ watimo bal i komi.


1 Camuel 13
Lweny ki jo Piliciti
1Caulo onoŋo tye ki mwaka kare ma ocamo ker ci oloyo jo Icrael pi mwakaiye aryo*.
2Caulo oyero jo Icrael alip adek; jo alip aryo gubedo bote i Mikmac ki i lobo godi me Betel, ki alip acel gubedo bot Yonacan i Gibea i lobo Benjamin. Jo mudoŋ ocwalogi paco, ni ŋat acel acel odok i kemane. 3Yonacan oloyo jo Piliciti i cel gogo monygi mo ma tye i Geba, ci jo Piliciti guwinyo pire. Caulo okuto tum okwanne oromo lobo ducu kun wacci, "Wek jo Ibru ducu guwiny." 4Ci jo Icrael ducu guwinyo ka giwaco ni, Caulo oloyo jo Piliciti i cel gogo monygi, dok bene ni, nyiŋ jo Icrael odoko ŋwe lituny bot jo Piliciti. Ci gilwoŋo lwak gucokke bot Caulo i Gilgal.
5Jo Piliciti gurwayo ka lweny ki jo Icrael ki gadigadi lweny alip pyeradek, ki wegi aguragura alip abicel, ki lwak mony madwoŋ macalo kweyo me dog nam, Gubino guguro gonygi i Mikmac ma tye i ŋet Bet-awen yo tun wokceŋ. 6Ka jo Icrael guneno ni doŋ gidinogi matek ma doŋ gitye marac twatwal, ci dano gukanne i boro ki i bur, ki i kin godi ki i lyel ki i bur pii-gu. 7Jo mogo guŋolo kulu Jordan, gucito wa i lobo Gad ki Gilead, Onoŋo Caulo pud tye i Gilgal, ci lwak ducu gilubo kore ki myelkom.
8-Okuro pi nino abiro ma onoŋo Camuel ociko-ni; ento Camuel pe obino i Gilgal, ci lwak ocako ket woko ki bot Caulo. 9Mumiyo Caulo owacci, "Wukella gitum awaŋa kany, ki gityer lakwecwiny." Ci otyero gitum awaŋa.
10Ka onoŋo pud otyeko tyero gitum awaŋa, ci nen, Camuel oturo kibi no cut. Ka Caulo okato woko ka rwatte kwede ki mote. 11Camuel owaco bo te ni, "Ibedo ka timo gin aŋo?" Caulo ogamo ni, "Ka aneno ni dano gucako ket woko ki bota, dok bene pe ibino i nino ma onoŋo iciko-ni, kun jo Piliciti doŋ gurwayo woko cok ki Mi kmac, 12ci atamo ni, 'Jo Piliciti doŋ gibipoto i koma ki i Gilgal kany, ma peya ataŋo ciŋa akwayo Rwot;' ci doŋ aturre pira kena ka tyero gitum awaŋa." 13Ci Camuel owaco bot Caulo ni, "Itimo gin me miŋo keken. In pe igwoko cik pa Rwot Lubaŋani ma yam ociki kwede; kono onoŋo igwoko, kono Lubaŋa omoko kerri me loyo Icrael matwal. 14-Ento kombeddi kerri doŋ pe bicuŋ; Rwot doŋ otyeko yero dano ma bitimo gin ma cwinye mito. Dok Rwot oketo en me bedo laker ma loyo lwakke, pien in pe igwoko gin ma Rwot yam ociki kwede." 15Ci Camuel oa malo, oa ki i Gigal ocito i Gibea i lobo pa jo Benjamin.
Caulo okwano wel dano ma gitye bote, ci guromo miya abicel. 16Caulo ki wode Yonacan ki jo ma gitye bote gubedo i Geba i lobo pa jo Benjamin, ento jo Piliciti gugony i Mikmac. 17Luyak gua ki i gony pa jo Piliciti buca mony adek; buca acel odok yo tuŋ Opra ma i lobo Cual, 18buca mukene odok yo tuŋ Bet-koron, ki buca mukene odok yo tuŋ waŋ lobo ma neno piny i nota Jeboim ma yo tuŋ tim ata.
19I kare-nu latet mo pe inoŋo i lobo Icrael ducu, pien yam jo Piliciti guwacci, "Pe wawek jo Ibru gutet pala lucwangi nyo toŋigi pigi kengi." 20Ento ŋat acel acel ki i kin jo Icrael obedo ka cito bot jo Piliciti ka twero lak kweri dyaŋŋe, nyo kweri kidima, nyo latoŋ nyo pala kacce. 21Ci giŋolo gikok bedo dul aryo me adek me cekel pi lak kweri dyaŋ ki pi kidima, ka dok acel me adek me cekel pi twero lak latoŋ ki pi como dim. 22Kit meno omiyo i kare me lweny pala lucwan nyo toŋ pe ginoŋo i Ciŋ dano mo ki i kin jo ma gitye bot Caulo ki Yonacan. Ento Caulo ki wode Yonacan onoŋo gitye ki megi. 23Ci jo ma gitye i cel gogo mony pa jo Piliciti gumol gukato woko, gucito i waŋ apidin me Mikmac me gwokone.


1 Tekwaro 28:8
8Doŋ acikowu i nyim jo Icrael ducu, ki i nyim lwak pa Rwot ducu, ma kun Lubaŋa bene winyo, wun wubed ka gwoko ki ka yenyo cik pa Rwot Lubaŋawu ducu, wek wubed wegi lobo man maber-ri, ci wuwek obed ginaleya matwal bot likwayowu ma gibilubo ŋewu.


Ejira 8
Jo ma yam giterogi i opii ma gudwogo i Jerucalem
1Magi aye nyiŋ ludito ma giloyo dog odi pa kwarogi, ma gudwogo kacel kweda ki i lobo Babilon, i kare me loc pa kabaka Aritakcec: 2ma gicoyo nyiŋgi i buk me tekwarogi: Gercom, ki i kin likwayo pa Finekaci. Daniel, ki i kin likwayo pa Itamar. Katuc, ki i kin likwayo pa Daudi, 3ma i kin likwayo pa Cekania. Jekaria, ki i kin likwayo pa Paroc, kacel jo megi ma gicoyo nyiŋgi giromo miya acel ki pyerabic. 4Eliekoenai wod pa Jerakia, ki i kin likwayo pa Pakat-moab, kacel ki jone ma welgi oromo miya aryo. 5Cekania wod pa Jakajiel, ki i kin likwayo pa Jatu, kacel ki jone miya adek. 6Ebed wod pa Yonacan, ki i kin likwayo pa Adin, kacel ki jone pyerabic. 7Jecaya wod pa Atalia, ki i kin likwayo pa Elam, kacel ki jone pyerabiro. 8Jebadia wod pa Mikael, ki i kin likwayo pa Cepatia, kacel ki jone pyeraboro. 9Obadia wod pa Jekiel, ki i kin likwayo pa Joab, kacel ki jone miya aryo ki apar wiye aboro. 10Celomit wod pa Jocipia, ki i kin likwayo pa Bani, kacel ki jone miya acel ki pyerabicel. 11Jekaria, wod pa Bebai, ki i kin likwayo pa Bebai, kacel ki jone pyeraryo wiye aboro. 12Yokanan wod pa Kakatan, ki i kin likwayo pa Ajgad, kacel kijone miya acel ki apar. 13Elipelet, Jeuel, ki Cemaya, ki i kin likwayo pa Adonikam, jo ma gucito lacen, kacel ki jo megi pyerabicel. 14Utai ki Jakur, ki i kin likwayo pa Bigvai, kacel ki jo megi pyerabiro.
Ejira onoŋo Lulevi pi tic i ot pa Lubaŋa
15An yam acokogi kacel i dog kulu ma mol dok yo tuŋ Akava, wagony iye wabedo kunnu pi nino adek. Ka abedo ka ŋiyo dano anoŋo ni ajwagi gitye, ento Lulevi pe gitye kadi ki acel mo. 16Ka dok acwalo kwena me lwoŋo jo magi, Eliejer, Ariel, Cemaya, Elnatan, Jarib, Elnatan, Natan, Jekaria, ki Meculam, gin aye ludito wi lwakgi dok alwoŋo Joyarib ki Elnatan ma yam gin jo ma tye ki niaŋ matut, 17ka acwalogi bot Iddo, ma en ladit ma loyo kabedo me Kacipia, kun atito botgi lok ducu ma myero gin gucilok bot Iddo ki utmegine ma gin lutic i ot pa Lubaŋa ma i kabedo me Kacipia, me cwalo botwa dano ma gibitic i ot pa Lubaŋawa. 18Pi Rwot Lubaŋawa ma onoŋo tye ka konyowa omiyo gucwalo botwa Cerebia dano ma ŋeyo piny, ma en tye i kin likwayo pa Makali ma en lakwar pa Levi dok lakwar Icrael bene; en obino ki litinone kacel ki utmegine, gin ducu apar wiye aboro; 19ka dok gucwalo Kacabia ki Jecaya ma gitye i kin likwayo pa Merari, kacel ki utmegigi, ki litinogi gin ducu pyeraryo. 20Doŋ medo i kom lutic i ot pa Lubaŋa miya aryo ki pyeraryo, ma con Daudi ki luditone guketo pi tic bot Lulevi, gin ducu gicoyo nyiŋgi woko piny kikore.
Ejira otelo wi lwak i kare me ri kec ki lega
21An dok aciko pi ri kec kunnu, ki i dog kulu Akava, wek wamwolle kenwa i nyim Lubaŋawa, wek waleg en omiwa wawot maber, wan kikomwa, litinowa, kacel ki jamiwa ducu. 22Kono nene apenyo kabaka ni omiya lwak askari ki wegi aguragura me gwokowa i kom lumerokwa ma iyo, lewic onoŋo twero maka; pien onoŋo doŋ watito bot kabaka woko ni, "Lubaŋawa bibedo ki jo ma giyenye pi konyogi, ki tek me akemone bedo i kom jo ducu ma gibwoto en woko." 23Wari kec kun walego Lubaŋawa ni ogwokwa, ci en owinyo legawa bene.
Mot pi ot pa Lubaŋa
24Ka dok aketo ludito magi apar wiye aryo ma giloyo ajwagi: Cerebia, Kacabia, ki jo apar mukene ma gin utmegigi kacel kwedgi. 25Ci apimo botgi ryal ki jabu ki jami me tic, amiyogi gityer me ot pa Lubaŋawa ma con kabaka ki lumi-tamme ki luditone ki jo Icrael ducu ma gitye i kare-nu gumiyo. 26Apimo ryal ma romo talanta miya abicel ki pyerabic, ki jami mukene ma romo talanta miya acel, ki jabu ma romo talanta miya acel, 27ki atabo jabu pyeraryo ma acel acel peke romo darik alip acel, ki atabo mola aryo ma giliyo maber ma rom ki jami me jabu. 28Awaco botgi ni, "Wun dano maleŋ i nyim Rwot, ki jami ducu bene leŋ; ryal ki jabu ducu gin aye mot me gityer ma cwiny dano opwoyo me miyone bot Rwot, Lubaŋa pa kwarowu. 29Wugwokgi, wunengi maber nio ka wupimogi i nyim ajwagi madito ki Lulevi kacel ki ludito ma giloyo dog odi pa kwarogi ma i Jerucalem, kun wupimo ki i kicika ma i ot pa Rwot." 30Ajwagi ki Lulevi gutiŋo ryal ki jabu ma gupimo kacel ki jami mukene ducu, guterogi guketo i ot pa Lubaŋawa i Jerucalem.
Wot me dok i Jerucalem
31Lacen wacako wot ki i dog kulu Akaya i nino me apar wiye aryo me dwe me acel, me cito i Jerucalem; Lubaŋawa aye obedo ka konyowa, dok ogwokowa ki i ciŋ lumerok ki i ciŋ luli bo ma gubuto ka kiyowa iyo. 32Ka wao i Jerucalem, ci wabedo kunnu pi nino adek. 33I nino me aŋwenne, wacito i ot pa Lubaŋawa, wacako pimo iye ryal ki jabu ki jami tic ducu wamiyogi i ciŋ ajwaka Meremot, ma wod pa Uria. Onoŋo en tye kacel ki Eleajar wod pa Finekaci, kacel ki Lulevi ma gitye kwedgi, ma gin aye Jojabad wod pa Yecwa ki Noadia wod pa Binui. 34Gikwano jami woko liweŋ, dok gipimogi bene ka gicoyo pekgi i buk i cawa meno.
35I kare meno jo ma yam gudwogo ki i opii i rok, gucako tyero gitum awaŋa bot Lubaŋa pa Icrael. Gutyero twoni dyaŋi apar wiye aryo pi jo Icrael ducu, ki nyogi romi pyeraboŋwen wiye abicel, ki litino nyogi romi pyerabiro wiye abiro, ki nyogi dyegi apar wiye aryo pi gitum me bal; meno ducu obedo gitum awaŋa bot Rwot. 36Gin gumiyo cik pa kabaka bot rwodi ki bot luloc ma gitye i lobo me Loka Kulu; gin bene gukonyo dano kacel ki ot pa Lubaŋa.


Esta 5:1
Esta olwoŋo kabaka ki Aman me bino i karamane
1I nino me adekke Esta oruko jor me kerre ocuŋ kwede i dyekal ma iye ma i gaŋ kal pa kabaka, ma opimme ki ot malac me cokke, En kabaka kono obedo i wi komkerre i gaŋ kalle ma opimme ki dog cel me gaŋ kal.


Pol pa jo muto kibicerogi me kwo i wi lobo-ni. Tic pa Lukwena 24:15
Tam kong pi mot ma tye anyim ma ibinongo mitte ka iwinyo lok pa Jehovah! Ibibedo ki yot kom ma roc pe iye; pe tye ngat mo ma bibedo ki two nyo goro me kom. Dano maraco bibedo pe iye, dok ibibedo ki gen i kom jo ducu.
Arem, cwercwiny, nyo pig wang bibedo pe. Pe tye ngat mo ma bitii dok ma bito.
Ibibedo kacel ki luremi ki jo me pacowu. Kwo i Paradic bibedo me yomcwiny adada.
Lworo mo bibedo pe. Dano bibedo ki yomcwiny me ada.


Icaya 18:7
7I kare meno rok ma jone odoŋo maboco ma komgi pwot, gibikelo mot bot Rwot me mony.
Gin rok ma jone gilworogi i kabedo ducu,
rok matek, ma jone aye loyo i lweny,
ma kulu mapol opoko lobogi woko i dyere-ni.
Gibikelo motgi-nu i wi got Cion,
ka ma giworo iye Rwot me mony.


Icaya 22:5
5Pien Rwot Lubaŋa me mony tye ki ninone,
ma ninone obedo nino me woo,
ki me nyono dano woko piny,
ki nino me baŋo dano ducu i luŋ ma yam en onyuto iye ginanyuta mogo,
ma en aye bene nino me muko cel gaŋ woko
dok dano gibiwo iye atata i kin godi.


Jo Epeco 2:12
12Koŋ wupo bene ni i kare ca-ni onoŋo wupokke woko mabor ki Kricito; yam gikoyowu woko ki i kom lwak me Icrael, pe wunywako gicikke pa Lubaŋa ki gin ducu ma en ociko ni ebitimo pi jone. Yam wubedo i lobo man laboŋo gen mo, Lubaŋawu bene onoŋo pe.


Yocwa 24
Lok ma Yocwa ociko ki lwak
1Lacen Yocwa dok ocoko kaka pa jo Icrael ducu kacel i Cekem; olwoŋo ludoŋo ki luwi lwak, luŋolkop ki ludito tic ma i Icrael ducu, ci gubino guryeyo i nyim Lubaŋa. 2-Yocwa owaco bot lwak ducu ni, "Rwot Lubaŋa pa Icrael owaco kuman ni, 'Kwarowu yam con gubedo i lobo ma loka kulu Euprate, ci gubedo ka woro lubaŋa mogo mukene. Ŋat acel i kingi obedo Tera ma won Abraim ki Nakor. 3-An yam akwanyo kwarowu Abraim woko ki i lobo ma loka kulu Euprate, ci atelo wiye awok kwede i lobo Kanaan ducu, dok amiyo likwaye gunya mapol. Amiyo bote Icaka, 4-dok amiyo bot Icaka litinone Yakobo ki Ecau. Amiyo lobo godi me Ceir bot Ecau me bedo mere, ento Yakobo ki litinone gucito megi wa i Ejipt. 5-Ka dok acwalo Moses ki Aron, ci ayelo jo Ejipt ki gemo mapol ki kit gin ducu ma atimo i kingi; ka lacen akwanyowu woko ki kunnu. 6-Akwanyo kwarowu woko ki i Ejipt ci wuo wa i dog nam: io Ejipt guryemo kor kwarowu ki gadigadi lweny ki aguragura o kwede wa i dog Nam Makwar. 7Ka kwarowu gukok bot Rwot, en oketo piny macol i kin wun ki jo Ejipt, ka dok odwoko nam cen i komgi ci omwonyogi woko ducu. Yam wuneno ki waŋwu gin ma atimo i kom jo Ejipt, dok wubedo i tim pi lwak kare malac.
8-" 'Ka dok akelowu i lobo pa jo Amor ma gubedo loka Jordan tuŋcel. Gulwenyo kwedwu ento amiyogi i ciŋwu; wumako lobogi wucamo odoko mewu, ci atyekogi woko ki i nyimwu. 9-I ŋe meno Balak wod pa Jipor, kabaka me Moab, otiŋŋe olwenyo i kom jo Icrael; ka dok ocwalo kwena olwoŋo Balaam wod pa Beor ni obin wek ocenwu woko, 10ento an pe awinyo dog Balaam, mumiyo en dok olamo gum i komwu; kit meno alarowu woko ki i ciŋ Balak. 11-Wukato loka Jordan, wubino i Jeriko, ci jo Jeriko gulwenyo i komwu, kacel ki jo Amor, jo Periji, jo Kanaan, jo Kit, jo Girgac, jo Kiv ki jo Jebuc, ento amiyogi ducu i ciŋwu. 12-I kare meno acoro pino jobi i nyimwu pi ryemo luker pa jo Amor aryo ducu woko ki i nyimwu; pe wun aye wuloyogi ki pala lucwanwu nyo atumwu. 13-Amiyo botwu lobo ma yam pe wutiyo iye gin mo, ki gaŋi ma yam pe wun aye wugerogi, ci wubedo iye; wutye ka camo nyig olok ki nyig jeituni ma yam pe wupitogi.'
14"Pi meno doŋ wulwor Rwot, wuti bote ki leŋcwiny ki gen madwoŋ, Wubol woko lwak lubaŋa ma yam kwarowu gubedo ka worogi i lobo ma loka kulu Euprate ki i lobo Ejipt wek doŋ wuwor Rwot. 15Ka pe wumito woro Rwot, ci tin doŋ wuyer ŋat ma wubitiyo bote, ka nyo wubiyero lubaŋa ma yam kwarowu gutiyo botgi i lobo ma loka kulu Euprate, nyo lubaŋa pa jo Amor ma wubedo i lobogi-ni; ento an gira ki jo ma i oda ducu wabitiyo bot Rwot."
16Lwak gudok iye ni, "Wan pe wabedo ki tam mo me bwoto Rwot pi tiyo bot lubaŋa mukene, 17pien Rwot Lubaŋawa aye yam okwanyowa kacel ki kwarowa ki i lobo Ejipt, ki i ot kol me bedo opii. Otiyo lwak lanyut madito kun wan waneno, ogwokowa i yo ducu ma wawoto iye ki i kom rok ducu ma wakato wawok i kingi-ni. 18Rwot oryemo rok meno ducu woko ki i nyimwa, gin jo Amor ma yam gubedo i lobo-ni, mumiyo wan wabitiyo bot Rwot, pien en aye Lubaŋawa."
19Ento Yocwa dok owaco bot lwak ni, "Pe wutwero tiyo bot Rwot, pien en Lubaŋa maleŋ, en Lubaŋa ma lanyeko. Pe bitimowu kica i kom tim aranyiwu ki balwu. 20Ka ce wubwoto Rwot kun wutiyo bot lubaŋa mogo pa lurok, ci en bilokke ka timowu marac ci tyekowu woko, kadi bed yam koŋ onoŋo otimowu maber." 21Lwak gugamo dog Yocwa ni, "Pe kumeno; wan giwa wabitiyo bot Rwot." 22Yocwa dok owaco bot lwak ni, "Wun aye wudoko caden i komwu kekenwu, pien doŋ wutyeko yero Rwot kun wuwacci wubitiyo bote keken." Lwak gugamo ni, "Wan aye caden giwa."
23Yocwa owaco botgi ni, "Wubol lubaŋa pa lurok ducu ma gitye i kinwu woko, wek wulok cwinywu odwog i kom Rwot Lubaŋa pa Icrael." 24Lwak guwaco bot Yocwa ni, "Wabitiyo bot Rwot Lubaŋawa, dok wabiworo doge." 25Kit meno Yocwa oketo gicikke ki lwak i nino meno, ci omiyo botgi cik mapol i Cekem i nino meno kun nyuto kit ma myero gulub ki cik mapatpat ducu. 26Yocwa ocoyo lok magi ducu i buk me cik pa Lubaŋa; ci okwanyo got madit, ocibo ocuŋ kunnu i te yat kworo ma i kabedo maleŋ pa Rwot. 27Yocwa dok owaco bot lwak ducu ni, "Nenu, got man aye bibedo caden i komwa, pien otyeko winyo lok pa Rwot ducu ma en owaco botwa; mumiyo en bedo lacaden i komwu wek pe dok wukwer Lubaŋawu." 28Ka meno otum Yocwa ociko lwak ci guket woko kun ŋat acel acel odok i lobo ma oleyo-ni.
To pa Yocwa ki pa Eleajar
(Luŋol 2.6-10)
29Ki i ŋe lok meno ducu Yocwa wod pa Nun ma latic pa Rwot oto woko ma onoŋo mwaka me ditte oromo miya acel ki apar. 30-Guyiko kome i lobone kikome, i ginaleya ma yam gimiyo bote, i Timnat-cera i lobo godi pa jo Epraim i ŋet got Gaac, yo tuŋ acam.
31Jo Icrael gutiyo bot Rwot i kare pa Yocwa ducu ki i kare pa ludoŋo ducu ma yam gudoŋ ka Yocwa doŋ oto, gin jo ma guŋeyo tic ducu ma yam Rwot otiyo pi jo Icrael.
32-Cogo kom Yucepu ma onoŋo jo Icrael yam gukelo ki i Ejipt giyiko i Cekem i dullobo ma yam Yakobo owilo ki bot awobe pa Kamor ma won Cekem; owilo ki dullim miya acel. Dul lobo-nu odoko ginaleya pa likwayo pa Yucepu matwal.
33Ka Eleajar wod pa Aron bene oto, ci giyiko kome i Gibea, i gaŋ pa wode Finekaci ma yam onoŋo gimiyo bote i lobo godi pa jo Epraim.


Jeremia 26:18
18"Mika ma en dano me Morecet yam otito lok i kare pa Kejekia kabaka me Juda, ma owaco bot jo ducu ni, 'Rwot me mony owaco kuman ni,
Cion gibipuro woko macalo poto;
Jerucalem bidoko wi obur,
ki got ma gigero ot pa Rwot i wiye bidoko buŋa.'


Jekaria 14:21
21Agulu ducu ma tye i Jerucalem ki Juda gibikwerogi bedo maleŋ pi Rwot me mony, wek jo ducu ma gityero gitum bot Lubaŋa gubin gukwany ki i kingi, guted ki riŋo lee ma gityero bot Lubaŋa, Lacat-wil mo pe dok binen i ot pa Rwot me mony i nino meno.


Yocwa 17
1Dok gibolo kwir me poko dul lobo pa jo Manace, pien en aye latin kayo pa Yucepu. Yam onoŋo gimiyo Gilead ki Bacan bot Makir won Gilead, latin kayo pa Manace, pien onoŋo en lalweny. 2Ka dok gibolo kwir pi poko lobo bot jo me kaka pa Manace ma pud Odoŋ muporo doggolagi ducu, doggola pa Abiejer, Kelek, Aciriel, Cekem, Keper ki Cemida; gin aye likwayo ma co pa Manace wodpa Yucepu.
3Jelopekad wod pa Keper onywalo anyira keken, awobene pe. Nyiŋ anyirane Makala, Noa, Kogla, Mirika ki Tirja. 4-Gin gubino i nyim ajwaka Eleajar ki Yocwa wod pa Nun, ci guwacci, "Rwot yam ociko Moses ni myero gimi ginaleya botwa kacel ki utmegiwa." Mumiyo Yocwa omiyogi ginaleya kacel ki omegi wongi, kit ma Rwot onoŋo ociko-ni. 5Kit meno jo pa Manace gugamo dul lobo apar medo i kom Gilead ki Bacan ma loka Jordan tuŋ wokceŋ, 6pien anyira pa Manace bene dok gulimo ginaleya kacel ki awobene. Lobo Gilead onoŋo doŋ gimiyo bot likwayo mukene pa Manace.
7Waŋ lobo pa jo Manace ocakke ki i Acer ocito kwede Mikmetat ma tye i ŋet Cekem yo tuŋ wokceŋ. Ka dok ocito, yo tuŋ acuc o kwede En-tapua. 8Lobo Tapua obedo bot jo Manace, ento gaŋ Tapua kikome ma i waŋ lobo pa jo Manace onoŋo gimiyo bot jo Epraim. 9Waŋ lobo dok ocito wa i nota ora Kana. Gaŋi ma tye kunnu i ŋet kulu-nu yo tuŋ acuc gimiyogi bot jo Epraim, kadi bed gitye i dye gaŋi pa jo Manace. Waŋ lobo pa jo Manace orabo ŋet kulu-nu yo tuŋ acam ocito kwede i nam 10Lobo ma yo tuŋ acuc obedo pa jo Epraim ki lobo ma tuŋ acam obedo pa jo Manace, kun nam aye obedo waŋ lobogi yo tuŋ potoceŋ. Lobo pa jo Manace orwatte ki lobo pa jo Acer yo tuŋ acam, ki yo tuŋ wokceŋ orwatte ki lobo pa jo Icakar. 11Ento i lobo pa jo Icakar ki jo Acer jo Manace gubedo ki gaŋi magi: Bet-cean ki gaŋi matino ma i ŋete, ki Ibleam ki gaŋi matino ma i ŋete; gimiyogi bene dano ma gibedo i Dor ki En-dor ki i gaŋi matino ma i ŋetgi, ki dano ma gibedo i Taanak ki Megiddo ki i gaŋi matino ma i ŋetgi. (Me adekke obedo Napat.) 12-Ento gamo gaŋi meno loko doko megi oloyo jo Manace woko; jo Kanaan gucerre gumedo ki bedo i lobo kunnu. 13Ento lacen ka jo Icrael gudoko tek, guketogi i tic muroni, pe guryemogi woko ducu liweŋ.
14Kaka pa Yucepu guloko bot Yocwa kun giwaco ni, "Piŋo imiyo gibolo kwir piwa tyen acel keken, mumiyo walimo dul lobo acel keken me bedo ginaleyawa? Wan watye ki lwak dano madwoŋ mada, macalo Rwot doŋ obedo ka miyowa gum o wa onyoo." 15Yocwa ogamo ni, "Ka wutye ki lwak dano mapol, ci wucit i buŋa wucijwer dul lobo mo ma i lobo pa jo Perej ki jo Repaim, kit macalo lobo godi pa jo Epraim pe romowu-ni." 16Ento jo me kaka pa Yucepu gugamo ni, "Lobo godi pe biromowa; dok bene jo Kanaan ma gibedo i bar gitye ki gadigadi nyonyo me lweny, Jo Kanaan ma gibedo Bet-cean ki i gaŋi matino ma i ŋete ki gin ma gibedo i nota me Jejreel bene." 17Yocwa dok owaco bot likwayo pa Yucepu, jo Epraim ki jo Manace, ni, "Wun wutye ki lwak dano madwoŋ mada, dok wutye ki tek madwoŋ bene; pienno pe wubibedo ki dul lobo acel keken. 18Lobo godi aye bibedo mewu, kadi obedo buŋa; wubijwero woko wucamo doko mewu o kwede wa i agikki waŋ lobo; pien wubiryemo jo Kanaan woko, kadi bed gitye ki gadigadi nyonyo me lweny, dok kadi bed gin jo matego."


1 Jo Korint 13:12
12Gin ma waneno kombeddi cal ki tipo ma nen ribiribi i kiyo; ento i kare ma bino anyim ca wabinenne waŋ ki waŋ. Kombeddi aŋeyo dul mo manok keken, ento i nino ma bino anyim ca abibedo ki ŋec ducu liweŋ, kit macalo Lubaŋa tye ki ŋec ducu i koma-ni.


Jeremia 25
Lukwor ma gibia ki i lobo ma tye yotuŋ acam
1-I mwaka me aŋwen me loc pa Yekoyakim wod pa Yocia kabaka me Juda, lok pa Rwot obino bot Jeremia ma okemo jo Juda ducu. (Man aye obedo mwaka mukwoŋo me loc pa Nebukadnejar kabaka me Babilon.) 2Lanebi Jeremia owaco bot jo Juda ducu ki bot jo ducu ma bedo i Jerucalem ni, 3"Kombeddi doŋ odoko mwaka pyeraryo wiye adek kulu, cakke i mwaka me apar wiye adek me loc pa Yocia wod pa Amon kabaka me Juda nio kwede wa onyoo, Rwot oloko kweda dok an bene abedo ka tittiwu lokke teretere ma pe aliŋ; ento wun pe wuketo cwinywu ka winyo lokke. 4Wun pe wuwinyo dok pe wuciko itwu ka winyo lokke, kadi bed Rwot obedo ka cwalo luticce lunebi teretere botwu. 5Gin gutito botwu ni myero wulokke wuwek kitwu me timo gin marac, man bimiyo wubedo i lobo ma yam Rwot omiyo Wa con botwu ki bot kwarowu me bedo mewu matwal. 6Gin bene gutito botwu ni pe wuwor lubaŋa mukene dok pe wuti botgi bene, dok bene pe myero wuŋet cwiny Rwot wek kiniga omake ki cal lubaŋa ma wutiyo ki ciŋwu. Ka onoŋo nene wulubo gin ma Rwot oloko, kono nene en pe oketo can i komwu. 7Ento Rwot kikome owacci wun wukwero winyo lokke, Ma ka meno, wuŋeto cwinye wumiyo kiniga omake ki cal lubaŋa ma wutiyo atiya ki ciŋwu-ni, mumiyo wun aye ma wukelo can ma onoŋo en mito ketone i komwu, wukelo giwu i komwu kenwu.
8"Pi meno, kit macalo wukwero winyo lokke-ni, omiyo Rwot me mony owaco kuman ni, 9'Abecwalo rok ducu ma gibedo i lobo ma tye yo tuŋ acam ki laticca Nebukadnejar kabaka me Babilon i komwu. Abekelo lwak me rok ducu me lweny i kom rok man ki jone ducu, ki i kom rok ducu murumogi dyere. Abinekogi atyekogi woko liweŋ; abimiyo lworo mako dano kun gijwat pi gaŋi ma odoŋ obur, man bibedo macalo cac matwal. 10-Dok bene abijuko dwan me woo me yomcwiny madwoŋ woko ki botgi, dwan nyako ger ki dwan lanyom, ki mor pa kidi rego, kun aneko mac taragi woko bene. 11-Lobo man ducu bidoko obur ma iye odon noŋo, doŋ rok magi gibibedo i te loc pa Nebukadnejar kabaka me Babilon pi mwaka pyerabiro kulu. 12Lacen ka mwaka pyerabiro doŋ otum, abiketo can i kom kabaka me Babilon, ki i kom lobone lobo pa jo Kaldaya, pi balgi. Abibalo lobogi woko abiweko doŋ obur mwatwal. Man Rwot ma owaco. 13Abiketo can i kom rok meno ki gin ducu ma doŋ atyeko wacone, ki gin ducu ma gicoyo i buk man, ki gin ducu ma Jeremia oloko mukemo rok magi ducu. 14Rok mapol ki luker mapol gibiloko wa jo Kaldaya gidoko opii, ci abiculogi kun lubo gin ma gutimo.' "
Ŋolo kop pa Lubaŋa i kom rok ducu
15Rwot Lubaŋa pa Icrael owacca ni, "Ene, gam kikopo kono yino ma opoŋ ki akemona. Gam ci imi jo me rok ducu ka ma abicwali iye gumati. 16Ka doŋ gumato, ci gibicato ki wot dok bene gibibedo mamiŋ i tamgi pi lweny ma abicwalo i komgi-ni."
17Kit meno agamo kikopo ki i ciŋ Rwot, ci amiyo jo me rok ducu ka ma Rwot ocwala iye gumato. 18Jerucalem ki gaŋi ducu me Juda, kacel ki lukergi ki rwodigi ducu gumato; pi meno lobogi doŋ bidoko tim aroo ma iye odoŋ noŋo, bimiyo dano gijwat kun giuru, miyo dano gibitic ki nyiŋgi macalo lok lacen dano kit macalo tye kwede wa onyoo-ni. 19Jo mukene bene ma gibimato akemo pa Rwot gin ene: Parao kabaka me Ejipt, luticce, rwodine, lwakke ducu; 20ki jo me rok mukene ducu ma gibibedo i kingi; luker ducu me lobo Uj ki luker ducu me lobo Piliciti (Acikelon ki Gaja, Ekron, ki jo Acidod ducu ma gudoŋŋe); 21ki jo ducu me Edom, Moab, ki jo Ammon; 22luker ducu me Turo, luker ducu me Cidon, ki luker me lobo ma tye i dog nam; 23jo ducu me gaŋi me Dedan, Tema, ki Buj; jo ducu ma ginyaro yer wigi doŋ macego; 24luker me Arabia ducu ki luker me kaka mapatpat ma gurubbe aruba ma gibedo i tim aroo; 25luker ducu me Jimri, Elam, ki Media; 26luker ducu me lobo ma tye yo tuŋ acam, jo ma bedo ka mabor ki jo ma bedo ka macok, kun gin ducu gilubbe aluba kikore. Rok ducu ma tye i wi lobo bene myero gumati. Ka me agikkine doŋ kabaka me Babilon bimato.
27Lacen Rwot owaco bota ni, "Tit bot lwak ni an Rwot me mony, Lubaŋa pa Icrael, acikogi me mato akemona nio waŋ ma gumer dok gunok, nio ka gupoto piny ma pe doŋ gitwero a malo pi lweny ma abecwalo i komgi-ni.
28"Ka ce gukwero gamo kikopo ki i ciŋi wek pe gimat akemona, tit botgi ni Rwot me mony owacci, Myero wumati. 29Pien nen, doŋ abecako timo gin marac i kom gaŋ ma gilwoŋo ki nyiŋa-ni. Wun wutamo wubibwot ma pe aketo can i komwu? Pe kumeno, ento abiketo can i komgi, pien abecwalo lweny i kom jo ducu ma gibedo i wi lobo. Man an Rwot me mony kikoma aye ma awaco.
30"In Jeremia, myero itit lok magi ducu ma an awacci-ni, Myero itit bot jo magi ni,
'Rwot bimoro dwane ki i polo,
en bilok bene ki i kabedone maleŋ.
En bimoro dwane matek adada i kom jone;
bidaŋŋe calo dano ma tye ka nyono olok,
pi meno jo ducu ma gibedo i wi lobo gibiwinyo lokke.
31Mor dwane biwinnye wa i agikki piny,
pien Rwot tye ki pido i kom rok ducu.
En biŋolo kop i kom jo ducu,
ci bimiyo gineko jo maraco woko ki pala lucwan.
Man Rwot ma owaco.' "
32Rwot me mony owaco ni can tye ka bino i kom rok ducu ki acel acel kun lubogi kikore kikore, ki yamo lapiru mager tye ka kodo kun a ki i agikki piny. 33I nino meno kom jo ma ginekogi gibikeyo woko ata i but lobo ducu. Pe gibikumo pigi, pe gibicokogi, pe bene gibiyikogi. Komgi biradde i ŋom lirwat macalo cet dyaŋ muket ata.
34"Wukoki, kun wudaŋŋe, wun lukwat,
wuŋenne i buru wun lukwat romi,
pien kare doŋ oromo me nekowu en, kare me ketowu ata,
gibiŋolo ŋutwu calo giŋolo ŋut nyogi romi mucwe.
35Kabedo mo ma lukwat giriŋo gilaro iye pe bidoŋ,
kadi ki kabwot mo ma lutel pa romi gibibwot kwede pe bidoŋ.
36Winy koko pa lukwat,
winy bene ka lutel pa romi gikok!
Pien Rwot tye ka balo kakwat woko ki kiniga,
37oweko dwol romine ma onoŋo tye ki kuc-ci odon obur.
38Rwot doŋ otenyo jone woko calo
labwor ma oweko borone,
pien lobogi doŋ iye odoŋ nono
pi pala lucwan pa joma giuno dano,
ki pi kiniga mager pa Rwot."


1 Camuel 19
Caulo otemo neko Daudi
1Caulo ocako loko ki wode Yonacan ki luticce ducu ni myero gunek Daudi woko. Ento cwiny Yonacan wod pa Caulo onoŋo maro Daudi matek. 2Yonacan otito bot Daudi ni, "Wora tye ka yenyo yo me neki woko; pienno myero igwok komi diki odiko, bed ma ikanne keni i muŋ. 3An abicito i bar, acuŋ i ŋet wora ka ma ikanne iye-ni, ci abiloko piri bot wora; ka aniaŋ lok mo, ci abitito boti." 4Yonacan oloko pi Daudi mamit bot wonne Caulo kun waco ni, "Kabaka, pe itim bal i kom laticci Daudi, pien pe otimo bal mo i komi, obedo ka timmi tic ducu mabeco. 5Yam odyero kwone, oneko Goliac ma Lapiliciti, ci Rwot omiyo jo Icrael oloyo loc madit. Yam ineno, cwinyi obedo yom iye. Piŋo imito timo bal kun ioyo remo pa dano ma pe ki bal, pi neko Daudi noŋo laboŋo tere?" 6Caulo owinyo dog wode Yonacan, ci okwoŋo kwoŋ ni, "Macalo Rwot tye makwo-ni, pe doŋ gibineko." 7Yonacan olwoŋo Daudi, otito bote lok meno ducu, ci okelo Daudi bot Caulo, obedo i nyime kit macon.
8Lweny dok ocakke. Daudi ocito olwenyo ki jo Piliciti, onekogi mapol, omiyo guriŋo woko. 9I kare meno cen marac dok oa ki bot Rwot opoto i kom Caulo, i kare ma en obedo i ode ki toŋŋe i ciŋe, kun Daudi tye ka goyo opuk. 10Caulo oyubbe woko me guro Daudi i kor ot ki toŋ; ento Daudi oŋeyo waŋ Caulo woko, omiyo Caulo ocobo kor ot ki toŋŋe. Daudi onno, obwot gire.
11-I dyewor meno Caulo ocwalo lukwena ka kuro Daudi i ode, wek enek woko odiko, Ento Mikal dako pa Daudi owaco bote ni, "Ka tin dyewor pe igwoko komi, ci gibineki woko diki." 12Kit meno Mikal ocwalo Daudi owok ki i waŋ dirica oriŋo woko obwot gire. 13Mikal okwanyo cal apaya opyelo i wi kitanda pa Daudi, ka oketo laten wic me yer dyegi opyelo ka wiye, ka oumo woko ki boŋo. 14Ka Caulo ocwalo lukwena me omo Daudi, Mikal owacci, "Kome lit." 15Caulo dok ocwalo lukwena ka neno Daudi kun waco ni, "Wutine ki kitanda wukel bota, wek aneke woko." 16Ka lukwena gudonyo i kicika, ci nen, cal apaya aye tye i wi kitanda, ki laten wic me yer dyegi ka wiye. 17Caulo openyo Mikal ni "Piŋo ibwola kit man iweko lamerokka ocito?" Mikal odok iye bot Caulo ni, "Owacca ni, 'Wek aciti; ka pe, ci aneki woko.' "
18I kare-nu Daudi oriŋo ci obwot gire, ocito bot Camuel i Rama, otitte gin ducu ma Caulo otimo i kome. Ci en kacel ki Camuel gucito gubedo i Nayot. 19Dok gitito bot taulo ni, "Daudi tye i Nayot i Rama." 20Caulo dok ocwalo lukwena ka omo Daudi. Ka lukwena pa Caulo guneno lwak lunebi ma gitito lok pa Lubaŋa, kun Camuel ocuŋ ka telo wigi, ci Cwiny pa Lubaŋa opoto i kom lukwena pa Caulo, gin bene gucako tito lok pa Lubaŋa macalo lunebi. 21Ka gitito lokke bot Caulo, ci dok ocwalo lukwena mukene. Gin bene gucako tito lok pa Lubaŋa kit macalo lunebi gitito-ni. Caulo dok ocwalo lukwena tyen me adekke, gin bene gutito lok pa Lubaŋa aye. 22Ka lacen Caulo kikome ocito i Rama, obino ka ma waŋ pii madit tye iye ma tye i Ceku-ni, ci openyo ni, "Camuel ki Daudi gitye kwene?" Ŋat acel owacci, "Gitye i Nayot, i Rama." 23Caulo oa ki kunnu, ocito i Nayot ma i Rama. Cwiny pa Lubaŋa obino opoto i kome bene, obedo ka wot kun tito lok pa Lubaŋa macalo lanebi, kun woto oo kwede wa i Nayot ma i Rama. 24-En bene ocako lunyo boŋone woko, otito lok pa Lubaŋa macalo lanebi i nyim Camuel. Obuto munero i nino meno dyeceŋ ki dyewor benebene. Mumiyo giwacci, "Caulo bene tye i kin lunebi?"


Jo Ibru 12:2
2Wanenu Yecu ma en aye latel wiwa i lok kom niye, en ŋat ma ocobo niyewa kakare. Pi yomcwiny ma giketo i nyime en yam ociro yatariya, kun ocayo lewic ma giketo i kome; ento kombeddi doŋ obedo piny i kabedo me deyo yo tuŋ acuc me komker pa Lubaŋa.


2 Tekwaro 1:11
11Lubaŋa ogamo dog Solomon ni, "Ka meno aye gin ma tye i cwinyi, macalo in pe ilego lim nyo lonyo nyo deyo, kadi pi jo ma gidagi ni myero ginekgi woko, pe bene ilega, ni ami iri wi lobo nakanaka, ento ilego ryeko ki ŋeyo piny piri keni, wek ilo lwakka ma aketo in ibedo kabakagi,


Jeremia 4:4
4Wun doŋ myero wulirre woko pi tiyo tic pa Rwot,
wulirre i cwinywu,
wun jo Juda kacel ki jo ma wubedo i Jerucalem;
wek akemona pe okatti woko ma lyel macalo mac,
ma biwaŋo piny woko ma ŋat mo pe romo nekone,
pi gin marac ma onoŋo wutimo."


Jabuli 72
Loc pa kabaka ma kite atir
1Pwony kabaka wek Oŋol kop atir macalo in, ai Lubaŋa,
dok inyut porreni bot latin ker,
2wek oŋol kop pa lwakki atir, dok olo lucan ki kit ma atir.
3Wek godi ki cere-gu gukel kuc bot dano,
ma en tye ka loyo lwak ki kit ma atir.
4Myero kabaka owiny pido pa lucan dok oŋol kopgi kakare,
olar bene jo ma piny obwoyogi;
ento oŋiny jo ma uno dano mukenegu woko!
5Lwakki myero guwori nakanaka i kare pa yalwakgi ducu
pi kare ducu ma cen ki dwe pud tye!
6Kabaka obed macalo kot ma cwer i kom lum ma doŋ gilwero,
calo ŋido kot ma cwer bido ŋom.
7Wek kit ma atir omedde ameda i kare me locce,
dok kuc bene obed i lobone nakanaka nio wa i kare ma dwe doŋ bibedo pe!
8-En biloyo lobo cakke i dog nam tuŋŋi nio kwede wa i nam tuŋ cel,
dokbiloyo cakke ki i kulu Euprate o kwede wa i agikkipiny.
9Lumonene ducu gibiguŋo i nyime ka wore,
lukworre gibibuto aryeba ic ci gibimoko apwa.
10Luker me Tarcic ki pa jo ma bedo i cula nam,
myero gucul mucoro bote,
dok luker me Ceba ki me Seba gukel mot bote.
11Luker ducu myero guryebbe piny i nyime,
dok rok ducu myero guti bote!
12En laro dano ma piny obwoyo ka okok bote,
konyo Lucan ki jo ma pe gitye ki ŋat ma konyogi.
13Kica make i kom jo magoro ki ma piny obwoyogi,
ci laro kwo pa jo ma piny oloyo.
14En kokogi ki i tim bwami ki i un ma gibedo ka unogi kwede;
kwogi pire tek bote ma pe wacce.
15Kabaka obed kwo nakanaka!
Myero gimi jabu ma gikelo ki i Ceba bot kabaka;
dok gibed ka lega pire kare ducu ma pe gikeŋ,
gileg Lubaŋa wek oony gum i kome kareducu!
16Cam bene myero ocek mabup i lobone,
opoŋ wa wi godi-gu woko ducu;
wek onyak nyig mabeco calo godi me Lebanon;
wek gaŋi ducu opoŋ ki lwak dano madwoŋ ala,
ma gipol calo lum ma i tim!
17Wek nyiŋ kabakaori nakanaka,
ki ywekane onya omedde ameda kit macalo cen ri kwede.
Jo me rok ducu myero gulwoŋi ni lagumkom,
dok myero guleg Lubaŋa ni omi gum i komgi
ma rom ki gum ma omiyo i kom kabaka!
18Gipwo Rwot, Lubaŋa pa Icrael,
ma en keken aye ma tiyo gin me aura.
19Gipak nyiŋe me deyo-ni nakanaka,
wek deyone bene opoŋ lobo woko ducu!
Amen ka dok Amen!
20Lega pa Daudi wod pa Yece gugik kany.


2 Tekwaro 19:11
11Dok wunen, Amaria ajwaka madit en aye ma loyowu i kom lok pa Rwot ducu; Jebadia wod pa Icmael, ma laloyo ma i ot pa Juda, en aye ma loyo lok ma bot kabaka ducu; ki Lulevi gibitic botwumacalo lukaraniwu, Wuti ki tekcwinywu ducu, Rwot myero okony jo ma cwinygi atir!"


Nia 28
Boŋo me aruka pa ajwagi
(Nia 39.1-31)
1"Kel omeru Aron cok boti kacel ki awobene, gua woko ki i kin jo Icrael, wek guti bota tic me ajwagi; gin ene: Aron ki awobe pe Aron, Nadab ki Abiu, Eleajar ki Itamar.
2"Ibikwoyo boŋŋi maleŋ pi omeru Aron, me deyo dok mamwonya. 3Dok ibiwaco bot jo makwiri ducu, ma apoŋo cwinygi ki kwiri, ni gukwo boŋo aruka pi Aron me kwero en pi tic me bedo, ajwakana. 4Man aye boŋŋi aruka ma gibikwoyo: kicaa kor, epod, jor, kanyi ma giŋweko kome, kitambara adwala me wic ki kitambara latwe pyer; myero gikwogi gubed boŋŋi aruka maleŋ pi omeru Aron ki awobene pi ticgi me bedo ajwagina.
5"Gibigamo jabu, uci ma bulu ki ma lamar lamar ki makwar, ki boŋo camanini ma giwiyo maberre. 6Gibikwoyo epod ki jabu ki uci ma bulu ki ma lamar lamar ki makwar, ki boŋo camanini ma giwiyo maberre, ma gikwoyo ki diro. 7Bibedo ki gin wi gwoke aryo ma gikubo i doge ryoryo, wek okubbe kacel. 8Ceme ma i kome ma latwene ma gicweyo ki diro bibedo kit tic acel-lu, me jami acel-lu, en aye me jabu, uci ma bulu ki ma lamar lamar ki makwar, ki boŋo camanini ma giwiyo maberre. 9Ibikwanyo litino kidi onik aryo, igor nyiŋ awobe pa Icrael i komgi, 10nyiŋ awobe abicel i kom kidi onik acel, ki nyiŋ awobe mudoŋŋe abicel i kom kidi onik mukene-ni, kun ilubo kit dito me anywalligi. 11Macalo ladiro goro kom kidi, in bene ibigoro nyiŋ awobe pa Icrael i kom kidi aryo-nu: ibimwonogi i kom jabu ma giŋweko kome ki diro ma okwa ko tere. 12Ci doŋ ibiketo litino kidi aryo meno i gin wi gwok epod, gubed kidi me po pi awobe pa Icrael; Aron bitiŋo nyiŋgi i wi gwoke aryo ducu me po pigi i nyim Rwot. 13Tim gin lakwak tere ki jabu ma giŋweko kome ki diro; 14dok itim nyor aryo me jabu ma giliyo maber ma giminogi macalo tol; ka imwon tol nyor meno i kom gin lakwak tere.
15"Dok ibikwoyo kicaa kor me ŋolo kop ki tic me diro; ibitiyo macalo tic i kom epod; ibitimo ki jabu, ki uci ma bulu ki ma lamar lamar ki makwar, ki boŋo camanini ma giwiyo maberre. 16Ibibano iye aryo ma borre ki lacce rom ki dye ciŋ acel. 17Ci ibimwono iye litino kidi me wel ma guryeyo tyen aŋwen. I tyeŋ mukwoŋo gibiketo iye cadiuc, topaj ki kabankel: 18tyen me aryone obed emeradi, capir ki dayaman; 19tyen me adekke obed jacint, agat ki ameticito; 20ki tyen me aŋwenne obed berul, onik ki jacipa; gibimwonogi i jabu ma giŋweko ki diro. 21Litino kidi ducu bibedo apar wiye aryo ma nyiŋ awobe pa jo Icrael gigoro i komgi; gibibedo macalo kidi ma gigoro me agit, kun acel acel tye ki nyiŋ ma gigoro i kome muporo kaka apar wiye aryo. 22Tim bene nyor aryo ki jabu ma giliyo maber ma giminogi macalo tol, me tweyo kicaa kor; 23ibitimo agit me jabu aryo, pi kicaa kor, ci iket agit aryo-nu i kom dog kicaa kor aryo. 24Dok irwak tol jabu aryo-nu odony i agit aryo ma gitye i kom kicaa kor-ri, 25ki dog tol aryo-nu ibimwonogi i kom gin lakwak tere aryo me jabu ma giŋweko ki diro-ni, me tweyo kicaa kor i gin wi gwok epod tuŋ nyime. 26Dok itim agit me jabu aryo, ci iketgi i twok kicaa kor aryo ducu i kom doge ma tuŋ iye ma cok ki epod. 27Tim agit jabu mukene doki, ci ikubgi i gin wi gwok epod aryo anyim tuŋ tere, ka ma okubbe tuŋ malo i wi ceme me epod ma gicweyo ki diro. 28Gibitweyo kicaa kor ki agitte i kom agit me epod ki tol ma bulu, wek gitwe obut opyelle i wi ceme me epod ma gicweyo ki diro, wek kicaa kor pe ogonnye woko ki i kom epod. 29Wek Aron otiŋ nyiŋ awobe pa Icrael i kicaa kor me ŋolo kop i pal cwinye i kare me donyo i kabedo maleŋ nino ducu, wek obed me po i komgi i nyim Rwot. 30-I kicaa kor me ŋolo kop ibiketo iye Urim ki Tumim*; gin bene gibibedo i pal cwiny Aron i kare ma en donyo i nyim Rwot; kit meno Aron bitiŋo ŋolo kop pa jo Icrael i pal cwinye nino ducu i nyim Rwot.
31"Dok ibitimo jor me epod ma kome ducu obedo bulu. 32Gituc doge obed twolo i dyere pi rwako wic; gibicweyo kun gidolo doge macalo dog boŋo aruka ma gidolo, orumo wo ko likiŋ, wek pe oyeci. 33I dog boŋo ibiluŋo iye gin muporo okwer pomegranat munyak ma gikwoyo ki uci ma bulu ki ma lamar lamar ki makwar, orum dog jor ducu, kun iŋobo kingi ki olaŋ me jabu; 34olaŋ jabu ki okwer pomegranat orum dog jor ducu kun gigwennye agwenya. 35Aron biruko ka donyo ka tic, ci dwan olaŋ bikok winnye i kare ma en donyo i kabedo maleŋ i nyim Rwot, ki i kare ma en kato woko, wek pe oto.
36"Ibitimo akwaya jabu ma giliyo maber, ci igor i ko me macalo agora i kom agit, ni, 'Maleŋ pi Rwot.' 37Ci ibitweyo irido i kom kitambara adwala me wic-ci ki tol ma bulu; ibiketo i nyim kitambara adwala me wic. 38Gibiketo cun i tur nyim Aron, ci Aron bitiŋo alii me bal pi jami maleŋ ma jo Icrael gityero me bedo motgi maleŋ; bicuŋ i tur nyime jwijwi, wek Rwot ogamgi.
39"Ibicweyo kanyi ki boŋo camanini maberre ma giŋweko kome, itim kitambara me adwala i wic ki boŋo camanini maberre, ci itim bene kitambara me latwe pyer ma gidero maber.
40"Pi awobe pa Aron ibikwoyo kanyi ki kitambara latwe pyer, ki gitok matino; ibitimogi obed me deyo ki mamwonya. 41Ibirukogi i kom omeru Aron kacel ki awobene, ibiwirogi ki moo me ketogi i dog tic, pi kwerogi pi tic maleŋ, wek guti bota tic me ajwagi. 42Dok ibikwoyo pali boŋo camanini pigi me umo komgi nia i pyergi nio i emgi. 43Aron ki awo bene birukogi i kare me donyo i kema me rwatte, nyo i kare ma gicito cok ki keno tyer pi tic i kabedo maleŋ; wek pe gutiŋ alii me bal, miyo gito woko, Man bibedo cik matwal bote ki bot likwaye ma bilube.


Icaya 5:24
24Pi meno kit macalo leb mac wano kwede reŋ kal,
ki kit ma lum mutwo mac gamo kwede,
gin bene gibibedo macalo yat ma otop woko,
nyo macalo yat ma ka ture otwo ci duny calo apwa:
pien gukwero winyo cik pa Rwot me mony,
kun gicayo lok ma ŋat Maleŋ me Icrael oloko.


Jeremia 32:29
29Jo Kaldaya ma gitye ka lweny i kom gaŋ-ŋi gibibino gicwinyo mac i kom gaŋ ci waŋ woko. Gibiwaŋo woko kacel wa ki odi ka ma yam giwaŋo iye odok eceta bot jok Baal i wi ot-gu, ki onyo gityer amata-gu bot lubaŋa mukene me ŋeto cwinya oweko kiniga omaka.


1 Tekwaro 25:1
Dul pa luwer
1Daudi ki ludito ma loyo tic gubolo tic ki jo mogo ma i kin likwayo pa Acap, pa Eman ki pa Jedutun, wek gutit lok pa Lubaŋa macalo lunebi ki opuk ki naŋa ki atego agoya-gu, Nyiŋ jo ma yam gitiyo tic man, ki dog ticgi gin ene:


2 Jo Korint 8:22
22Doŋ waorogi kacel ki ominwa mukene ma wabedo ka temo kite pi kare malac, ci wanoŋo ni en obedo dano ma keto cwinye i kom tic mapol, ento i kare-ni doŋ tye ka keto cwinye matek twatwal makato ma yam con, pi gen madit ma en tye kwede i komwu.


Yubu 25
Bildad okwero ni dano pe kite atir i nyim Lubaŋa
1Bildad Lacua ogamo ni meno,
2"Loc tye bot Lubaŋa, myero gilwor en;
en miyo kucce nya malo i polo.
3Mony pa Lubaŋa twero kwanne?
Jo mene ma ceŋŋe pe menyogi?
4Dano twero bedo ma kite atir niŋniŋ i nyim Lubaŋa?
Ŋat ma dako onywalo twero bedo leŋ i ki te aŋo?
5Nen, i waŋe dwe pe ryeny, lakalatwe bene pe gileŋ;
6dano kono bedo niŋniŋ i nyime ma en kwidi mamwa-ni?"


Malaki 2
1"Doŋ koni wun ajwagi, cik man tye piwu. 2Ka pe wubiwinyo, ka pe wubiketo cwinywu iye pi miyo deyo i nyiŋa, miyo abicwalo can i komwu, dok abiceno gum mewu; adada doŋ atyeko ceno, pien pe wuketo iye cwiny, wu. Man lok ma Rwot me mony owaco. 3Nen, abijuko likwayowu, dok abipuyo waŋwu ki wee, en wee me gitum mewu, abiryemowu woko ki i nyima. 4-Kit meno wubiniaŋ ni ceŋ acwalliwu cik man, wek cikkena ki Lulevi omok matek, man lok ma Rwot me mony owaco. 5-Cikkena ma acikke kwede ki gin yam obedo cikke me kwo ki me kuc. Amiyo botgi wek gubed ki lworo; ci gulwora, gubedo ki woro i nyiŋa. 6Gibipwonyo lok me ada, pe ginoŋo bal mo i doggi. Yam gibedo kweda ki kuc, kun cwinygi tye atir, gumiyo jo mapol gulokke guweko timo bal. 7Ajwaka myero opwony dano guŋe Lubaŋa, dano myero guyeny pwony ma a ki i doge, pien en lakwena pa Rwot me mony. 8Ento wun wuweko yo-meno; wumiyo jo mapol gigatte pi pwony mewu; wubalo bene gicikke ma yam acikke kwedwu, man lok ma Rwot me mony owaco. 9Pi meno amiyo wubedo me acaya dok mayot i nyim jo ducu, pien pe wulubo yona, ento wuyeko kin dano i pwony mewu."
Gijuko Icrael pi ŋayo waŋ Rwot
10Wan ducu pe wonwa acel? Pe Lubaŋa acel-li aye ma ocweyowa? Piŋo dok ŋat acel acel i kinwa bwolo ominne, kun wapyedo gicikke ma Lubaŋa oketo i kin en ki kwarowa? 11Jo Juda guŋayo waŋ Rwot, ci gutimo gin me kwer i Icrael ki i Jerucalem; pien jo Juda gupyedo kabedo maleŋ pa Rwot ma en maro, gunyomo anyira pa jo ma giworo lubaŋa me rok mukene. 12Rwot myero ojwer jo ducu ma gitimo man ki i kema pa Yakobo, pe dok gukel gityer bot Rwot me mony!
13Dok wutimo man. Wudyako keno tyer pa Rwot ki pig waŋwu, kun wukok, wucur, pien en pe dok keto cwinye pi gityer, pe gamo bene ki yomcwiny ki i ciŋwu. 14Wupenyo ni, "Piŋo en pe gamo?" Pien Rwot obedo caden me cikke i kin in ki dako ma inyomo i kare me awobini, ma doŋ pe igene-ni, kadi bed en lawoti, en dako ma yam icikke kwede. 15Pe Lubaŋa acel-li aye ma otiyo dok ogwoko cwiny me kwo piwa? En mito aŋo? Litino ma giworo Lubaŋa, Pi meno wugwokke kenwu, ŋat mo pe myero obed ma pe geno dako ma en onyomo i kare me awobine. 16"Pien adag gonyo nyom, man lok ma Rwot Lubaŋa pa Icrael owaco, ki ŋat ma ryemo dakone woko tektek. Man lok ma Rwot me mony owaco. Pi meno wugwokke kenwu, dok pe myero wubed laboŋo gen."
Nino me ŋolo kop doŋ cok
17Wutyeko olo kom Rwot ki lokwu. Ka pud dok wuwaco ni, "Waolo kome niŋniŋ?" Pi waco ni, "Ŋat ma timo gin marac i nyim Rwot en aye ber, iye bene yom i kome." Nyo gwok pi penyo ni, "Lubaŋa ma ŋolo kop atir tye kwene?"


Ejekiel 18
Dano ma timo bal bito
1Rwot oloko kweda. 2-Owacci, "Man kit carolok aŋo ma dano gibedo ka nwoyone teretere ma okemo lobo Icrael-li? 'Kwarowa gucamo nyig olok mawac, man odiŋo lak litino woko.'
3"Doŋ kit macalo atye kwe-ni," man Rwot Lubaŋa ma owaco, "pe doŋ wubiloko carolok man wunwoyo i Icrael matwal. 4Nen, kwo pa wego nyo pa latin ducu mera. Dano ma timo bal bito.
5"Koŋ itam pi dano ma kite atir, ma tiyo gin ma cik mito dok ma tye atir. 6En pe woro cal jogi pa Luicrael dok bene pe camo lee me gitum ma gityero i Waŋ jogi. En pe balo dako pa lawote, dok bene pe bedo ki dako i kare ma noŋo dako-nu twoyo two kwer. 7En pe uno dano mo dok bene pe yako jami pa ŋat mo. En kwanyo jami ma labanyane ojeŋo bote dwoko cen bot labanyane; miyo kwon bot jo ma kec nekogi, dok bene miyo boŋŋi me aruka bot jo ma tye munero. 8En pe miyo lim me den wek enoŋ iye magoba., En kwero timo gin marac ento ŋolo kop ki ada ki gen i kin dano. 9-En Lubo cikka ducu dok bene gwokke twatwal kun tiyo gin ma an aciko ducu. En kite atir doŋ pi meno adada en bibedo kwo," man Rwot Lubaŋa ma owaco.
10"Pi meno ka gwok nyo en onywalo wode ma layak dok lanek dano bene, meno noŋo en otimo gin ma yam wonne pe otimo. 11En camo riŋo lee ma gityero i Waŋ jogi, dok bene balo dako pa lawote woko. 12En uno lucan ki jo ma piny obwoyogi, en yako jami pa dano, dok gwoko gin ma labanyane oketo bote macalo gi-jeŋ pe kwanyo dwoko cen bote. En woro cal jogi, dok bene timo gin me kwer ma pe wacce, 13en bene miyo lim me den kun noŋo mito ni enoŋ iye magoba. En tika bibedo kwo? Pe bibedo kwo. En doŋ otyeko timo gin me kwer magi ducu, pi meno en bito pigi. Alii me tone bibedo i wiye gire kene.
14"Koŋ iket ni dano-ni onywalo wode. Latin-nu neno kit bal ducu ma wonne otimo, ci bedo ki lworo, pe timo lakodi bal ma wonne otimo-ni. 15En pe woro cal jogi pa Luicrael, dok bene pe camo riŋo lee me gitum ma gityero i waŋ jogi. En pe balo dako pa lawote, 16pe timo ŋat mo marac, pe bene yako jami pa ŋat mo. En pe kwanyo gin mo me aketa macalo gi-jeŋ kadi ki acel. En miyo kwon bot jo ma kec nekogi dok bene miyo boŋŋi me aruka bot jo ma tye munero. 17En kwero timo gin marac, pe miyo lim me den wek enoŋ iye magoba. En lubo cikka dok bene gwoko gin ma an aciko ducu kun tiyo bene. Pi meno en pe bito pi bal pa wonne; ento adada en gire bibedo kwo. 18Ento wonne bito pi balle; pien otimo tim me bura, dok oyako ominne bene, otimo gin ma pe nen maber wacel i kin lutugi.
19"Doŋ in ipenyo ni, 'Piŋo latin pe myero onen can pi bal pa wonne?' Lagam me peny man tye kit man ni, latin otiyo gin ma cik mito dok ma tye atir, dok bene ogwokke twatwal kun tiyo gin ma an aciko ducu. Adada en gire bibedo kwo. 20-Ento dano ma timo bal bito mere. Latin pe bineno can pi bal pa wonne, kadi ki wego bene pe myero olim can pi bal pa wode, Dano ma kite atir gire bilimu bakacic pi gin ma tye atir ma en otiyo, ki latim marac bene bilimo can pi gin maraco ma en otimo.
21"Ento ka dano ma latim marac olokke oweko timo bal ducu ma yam en otimo, ce olubo cikka kun tiyo gin ma cik mito dok ma tye atir, adada, en bibedo kwo; pe bito. 22Balle ducu ma yam en otimo an abiwekogi ducu, ci en bibedo kwo, pien otiyo gin ma tye atir." 23Rwot Lubaŋa openyo ni, "Hamo ni cwinya bedo yom me neno ka latim marac to? Pe gire, amito en oŋuti owek timo bal ci olokke odwog bota wek obed kwo.
24"Ento ka ce dano ma kite atir olokke oweko tiyo gin ma tye atir woko ce ocako timo bal, kun timo bene gin me kwer kit ma latim marac timo-ni, tika en bibedo kwo? Doŋ gin ma tye atir ducu ma en otimo pe gibipo pire kadi ki acel. En bito pi lok roro ki pi bal mapol ma en otimo.
25"Ento wunjo Icrael wuwacci, 'Gin ma Rwot tye ka timone-ni pe atir.' Ento pe gin ma wun wutimo-ni aye ma pe atir dok pe kakare? 26Ka dano ma kite atir olokke oweko tiyo gin ma tye atir ce ocako timo bal, en bito pi ballenu. En bito pi bal ma doŋ otyeko timone. 27Ka dano ma latim marac oŋut i kom tim maraco ma en otimo ce olokke ocako tiyo gin ma cik mito dok ma tye atir, ci en bilaro kwone. 28Doŋ kit macalo en obedo ka lwodo lok ki i cwinye ci oŋut olokke oweko timo bal ducu ma yam obedo ka timogi, adada en bibedo kwo, pe bito. 29Ento wun jo Icrael pud wuwacci, 'Gin ma Rwot tye ka timone-ni pe atir dok pe kakare.' Wutamo ni gin ma atye ka timone pe atir dok pe kakare? Ento gin ma wun wutimo-ni aye ma pe atir dok pe kakare.
30"Pi meno abiŋolo kop i komwu, wun jo Icrael, aŋolo kop pa dano acel acel kun lubo gin ma en otimo. Wuŋuti ci wulokke wuwek timo bal, pe wuwek balwu otyekwu woko. 31Doŋ wuwek bal ducu ma yam wubedo ka timone i koma-ni, wucak doŋ bedo ki tam manyen dok ki cwiny manyen bene. Piŋo wun jo Icrael wumito ni wuto woko? 32Pe amito ni dano mo oto," man Rwot Lubaŋa ma owaco. "Wulokke wuwek timo bal wek wubed kwo."


2 Tekwaro 26:18
18Ci gucuŋ gupyem ki kabaka Ujia kun giwaco bote ni, "Man pe ticci, me waŋo odok eceta bot Rwot, man tic pa ajwagi ma gin likwayo pa Aron, ma yam gikwerogi me waŋo odok eceta. Kat woko ki i kabedo maleŋ; pien ityeko timo bal, pe ibinoŋo iye deyo mo ma a ki bot Rwot Lubaŋa."


Jeremia 41:16
16Lacen Yokanan wod pa Karea ki ludito monnye kacel kwede gukwanyo dano ma yam gudoŋ, ma Icmael wod pa Netania omakogi ki i Mijpa oterogi woko i opii i ŋe neko Gedalia wod pa Akikam, askari, mon, litino, ki jo ma gikologi, ma Yokanan odwokogi cen ki i Gibeon.


Yocwa 12:7
Luker ma Yocwa oloyogi
7Magi aye luker ma i lobo-nu ma yam Yocwa ki jo Icrael guloyogi loka Jordan yo tuŋ potoceŋ, cakke ki i Baal-gad i nota me Lebanon o wa i got Kalak ka ma lobo otiŋŋe odok kwede yo tuŋ Ceir, Yocwa omiyo lobogi bot jo Icrael me bedo megi kun gipoko ma lubo kwir ma gibolo,